text:
Tungurusumu ibarirwa mu ndyoshyandyo. Abantu benshi bakunda kurya Tungurusumu mu nyama cyangwa se bakayishyira mu bindi biryo kugira ngo ibihumuze. Ariko si aho igarukira gusa, kuko igirira akamaro kihariye umubiri aho ikungahaye kandi ifite ubushobozi bwo kurwanya indwara zitagira ingano. Yica imyanda itera ingingo gukanyarara. Irinda ibihaha, ikoresha neza indurwe yo mu gifu, ikongera imbaraga n’ubushyuhe bw’agahu gashashe mu gifu. Itera kwituma neza kandi igatuma igifu gisya neza ibiryo nk’uko byagarutsweho n’abaganga batandukanye bari ku rubuga rwa interinete Doctissimo.fr.
Tungurusumu ngo ifite ubushobozi bwo kurwanya inzoka zo mu nda n’indwara z’imitsi ndetse igatuma umutima utera neza bitewe n’uko itunganya amaraso. Tungurusumu yorohereza amaraso mu rugendo rwayo igihe azerera mu mubiri, ikabuza umuvuduko urenze urugero rw’amaraso. Tungurusumu ibarirwa mu biribwa bishinzwe gutunganya no kuvura imitsi minini. Ishinzwe gukiza no kurinda abana ibibi bitagira ingano. Itera abantu kurama, kandi abantu bakunze kuyikoresha muri gahunda yabo yo gutegura amafunguro yabo ntibakunze kwegerwa n’indwara za kanseri. Tungurusumu kandi igabanya umuvuduko w’amaraso bityo ikavura ibibazo byo gutera gukabije k’umutima. Iyo amaraso agenda buhoro cyane tungurusumu iyongerera umuvuduko, ibyo bigakiza indwara yo guhorana ubwoba bwinshi no guhorana kwikanga. Nicyo gituma yitwa inshuti z’inzira z’amaraso. Irinda kandi uguturika kw’imitsi y’umutima bikunze gutera urupfu ruterwa no guhagarara k’umutima.
Irinda amaraso kwiremamo ibibumbe. Nicyo gituma ivura neza imitsi yipfundikanya, ibiturugunyu n’ukuziba kw’imitsi ijyana amaraso ari nako. igabanya ibinure mu mubiri. Igabanya isukari nyinshi mu mubiri bigatuma ibarirwa mu rutonde ruvura indwara ya diyabete. Irinda abantu indwara z’impiswi n’indwara zo mu mara. Tungurusumu irinda indwara yo kuribwa mu ruhago kandi irwanya impumuro mbi mu myanya ndaga gitsina.
N’ubwo Tungurusumu ifite byinshi ifasha, birabujijwe gukoresha tungurusumu mbisi nyinshi mu gihe uri kuva amaraso menshi yaba aturutse mu gukomereka gutewe n’impanuka cyangwa se ku gisebe gisanzwe cyangwa se akomoka mu mihango y’abagore. Si byiza kandi gukoresha cyane tungurusumu ku mugore utwite.
Imyororokere
Akamaro kihariye ka Tungurusumu
Labels: imiti, tungurusumu, ubuvuzi gakondo, ubuzima


c: text/html

text:
Theo Bosebabireba yakunzwe bikomeye mu ndirimbo zakanyujijeho zirimo ‘Ikiza urubwa’, ‘Ibigeragezo si karande’, ‘Bosebabireba’, ‘Ingoma’ n’izindi.
Ni umuhanzi uri mu ba mbere bakunzwe bidasanzwe mu Rwanda, afite amateka yihariye ndetse mu muziki we yibanda ku bibazo yanyuzemo kuva akibana na nyina muri nyakatsi n’urundi rukurikirane rw’ibibazo yanyuzemo kugeza amenyekanye.
Mu kiganiro cyihariye na IGIHE, Theo Bosebabireba yavuze ko gucengerwa n’ijambo ry’Imana byatumye yemera kwiyunga na se wamwihakanye akivuka nyamara yabona azamutse ndetse akamenyekana mu gihugu akabona kwemera kumwita umwana we.
Theo Bosebabireba avuga ko yakandagiye ku Isi ku itariki 3 Nyakanga 1977 atangira gusogongera ku nkongoro y’uruhuri rw’ibibazo byiganjemo ubuzima bubi yabanagamo na nyina mu nzu ya muviringo y’ibyatsi agakorwa mu bisebe na se wihakanye nyina.
Uyu muhanzi avuga ko yanyuze mu buzima bushaririye aho yacukuraga imisarane, guhingira abantu no gukata urwondo ashakisha icyatunga nyina wari ufite uburwayi budakira yamaranye igihe kirekire kugeza muri 2003 ubwo yitabye Imana.
Yagize ati “Nababaye nkivuka, twabaga mu nzu y’ibyatsi ihomesheje ibyondo, nacukuraga imisarane ngahembwa kuri metero, nahomaga inzu z’abandi, guhinga imishike nca inshuro […] ubukene si ikibazo ahubwo uwo nakwita Papa yihakanye mama turateseka ku buryo hari igihe mbitekereza no kubivuga bikananira. Iyo wenda papa atwemera ntabwo nari guteseka kuriya.”
Ati “Igihe cyarageze mama arapfa kandi uwo bari barabyaranye twakwita Papa yari yaramwihakanye biba ngombwa ko twirwariza. Icyo gihe twari dufite ikibazo gikomeye n’ubu turacyagifite, ahantu mama yavukaga kuri gakondo ye bwite ntabwo ari ho yatubyariye, kugeza ubu ntabwo tuhazi. Ndacyashakisha ngo ndebe ko nazamenya abavandimwe bacu, kutamenya aho dukomoka binkomanga ku mutima.”
Yavuze ko mu buzima bw’ubupfubyi yanyuzemo yongererwaga agahinda no kumva ko se ahari ariko adashobora kumusanga ngo amutakambire anamufashe mu bibazo yarimo.
Ati “Ibyo byarabaye yarabikoze, papa utubyara yaratwihakanye ndetse atwihakana na Mama, yamwihakanye arembye cyane nkeka ko wenda yabonaga agiye gupfa akanga kwemera ko ari umugore we kugira ngo atazasigarana ibibazo byacu njye na mushiki wanjye.”
“Mama yamureze mu nkiko zishoboka aramwihakana, twabuze ibimenyetso, aho hose twaratsinzwe birarangira. Ikintu cyanteye agahinda ni uburyo icyo gihe Papa yihakanye mama amubwira ngo ‘sinjye mugabo utuye inaha gusa’, icyo gihe siwe yihakanaga kuko yari ageze iminsi ya nyuma yo kubaho, nit we yihakanaga.”
Imyaka yose Theo yabayeho mu bubabare bwo gushaka icyamutunga na mushiki we ngo nta munsi n’umwe se yigeze agira ikintu na kimwe abafasha kugera mu mpera za 2009 asaba imbabazi umuhungu we ndetse amubwira ko yifuza ko ‘amwemerera akitwa umubyeyi’.
Yiyunze n’umubyeyi wamwihakanye...
Yongeyeho ko imbaraga z’ijambo ry’Imana no gukomera mu by’umwuka byatumye yemerera kubabarira umubyeyi we bariyunga. Ubu ngo babaye mu mudendezo usesuye, barasurana ku buryo muri iyi minsi umubano wabo nta gatotsi kawurangwamo.
Ati “Nariyubatse, ndwana n’ubuzima nshakisha imibereho ejobundi mpinduka Theo wa nyawe, mba umukozi w’Imana ndamenyekana abantu baramvuga. Ubu uwo Papa yarabihinduye ubu yemeye ko ari we watubyaye njye na mushiki wanjye, ubu tubanye neza ni data. Yatwemeye ejobundi muri 2009…”
Yongeraho ati “Muri iki gihe ubu turavugana nta kibazo, turasurana nta kibazo, ni njye mukuru w’umuryango, iyo ubukwe bwabaye mfata ijambo nkavuga tukishimana nta kibazo. Ubu namuhaye imbabazi, mwita umubyeyi wanjye.”
Theo Bosebabireba atuye i Kigali mu gihe se wari waramwihakanye agituye mu cyaro mu Ntara y’Uburasirazuba ahitwa i Kayonza.

robotstxt: allowed

filter: keep


text:
Bibiliya ntabwo yerura ku nkomoko y’amoko (cyangwa amabara y’uruhu) atandukanye. Impamvu nuko burya hari ubwoko bumwe gusa: Muntu. Muri ubwo bwoko, hari amabara atandukanye y’uruhu, n’ibindi bitandukanya imibiri (igihagararo, ubunini, n’ibindi). Hari abahanga bamwe bemeza ko ubwo Imana yajijishaga indimi mu gihe cy’iyubakwa rya wa munara wa Babeli (Intangiriro 11:1-9), ari nabwo yaremye amoko atandukanye.
Birashoboka ko Imana yashyira impinduka mu mibiri y’abantu kugira ngo babashe kuba mu bice bitandukanye by’isi; urugero, uruhu rwirabura rubashisha abanyafurika kwihanganira ubushyuhe bwo ku mugabane wacu. Ukurikije uko abo bahanga babyemeza, ubwo Imana yajijishaga indimi, yahise inahindura imiterere y’abantu, ngo bijyane n’aho buri wese azaba. Nubwo ibi rwose byashoboka, nta kibihamya muri Bibiliya. Amoko/amabara y’uruhu nta na hamwe avugwa mu nkuru y’iyubakwa ry’umunara wa Babeli.
Nyuma y’umwuzure w’igihe cya Nowa, ubwo indimi zitandukanye zatangiye gukoreshwa, abantu batangiye gutatana bakurikije indimi bavugaga. Kubera iyo mpamvu, gakondo yo mu maraso (genes) yagiye yiharira kuri buri tsinda, kuko ritari rikivanga ngo ribyarane n’andi matsinda batandukanye. Abasangiye gakondo imwe bakomeje kubyarana, nuko gahoro gahoro amatsinda agenda yiharira ku biyaranga byayo. Ni gutyo rero, gahoro gahoro, gakondo mu maraso zagiye ziba umwihariko w’amatsinda aba hamwe, bavuga ururimi rumwe, babyarana, kandi basa.
Ikindi cyashoboka nuko wenda Adamu na Eva baba bararemanywe gakondo y’amaraso y’abirabura, abazungu, abarabu, n’andi moko yose. Ni nkuko ababyarana badahuje uruhu akenshi usanga abana babo nabo bagira impu zijya gusa n’izidasa. Kuko byanze bikunze Imana yifuzaga ko abantu batandukana mu gusa kwabo, birumvikana ko yaha Adamu na Eva gakondo y’ayo moko yose atandukanye.
Nyuma y’umwuzure, abasigaye ku isi bari Nowa n’umuryango we: umugore we, abahungu be 3 n’abagore babo; muri make bari abantu 8 (Intangiriro 7:13). Wasanga wenda abakazana ba Nowa baravaga mu moko atandukanye, bafite andi mabara y’impu. Wenda umugore wa Nowa ntiyari ahuje uruhu na Nowa. Wenda abo bose uko ari 8 ntibari banahuje uruhu, bivuga ko hari gakondo z’amaraso zose mu kongera kubyara amoko yose.
Ibyari byo byose, icya ngombwa ni ukumenya yuko twese ubundi turi ubwoko bumwe, bwaremwe n’Imana, kandi twaremewe impamvu imwe: kuyiramya.
Gotquestions.org


text:
Bageze mu nzu basangamo umwana hamwe na nyina Mariya, barapfukama baramuramya. Maze bahambura imitwaro yabo, bamutura amaturo y’ izahabu n’ icyome n’ ishangi” (Matayo 2:11)
Twese tuzi ko Yesu yavukiye mu kiraro cy’inka , nyamara mugihe cye hoteli zariho! ariko igitangaje ni uko abanyabwenge bahamusanze bazanye amaturo!
Hari abami bibera mu biraro (mu buzima busuzuguritse) ariko kuba uri mu bibazo ntibikuraho icyo Imana yakuvuzeho kandi umugisha wawe ntuzayobera kubatuye aheza kukurusha kuko si uwabo.
Twese tuzi ubuzima bwo mu kiraro; nta mwuka mwiza uhari, nta mashuka n’uburiri bwiza bihari, ntaho kumanika imyenda,.....ariko Yesu yarahavukiye, kugira ngo nawe ukomeretswa na kavukire yawe, umenye ko bitakubuza kuba Umwami( kazi).
Menyako ibibazo byakubayeho bidakuraho icyo uwakuremye yakuremanye. Ikibazo ni ukujarajara,ngo urashaka aheza wabonera umugisha,kandi naho uri wahagusanga!
Uwamenya ishuri ryigaho abazaba Abayobozi twese twajyanayo abana bacu, ariko kuko ubutware bwose buva ku Mana Ukuyobora uyumunsi mu kazi, Mu itorero,.... abamubonye akura ubabajije kenshi bakubwira ko batigeze bamutekereza na rimwe bumva bitanashoboka ko yaba ukomeye. Ashobora kuba yariberaga mu buzima bukomeye ibihe byinshi, yarize nabi nta minerval,.....ariko icyo uzaba ntaho kijya. Usanze umuntu ari mu kiraro (ibigeragezo) ukamubwira ngo humura uzaba umwami (uzagira imigisha) yakubwira ngo iyo mba nari mbonye ibiryo ibindi winshuka.
Dawidi yaravuze ngo: " mba narihebye iyo ntizera ko nzabonera ukugira neza mu isi y’ababaho" (Zaburi 27:13-14) . Hari ibyari gutuma yiheba,ariko ibyo yizeye bituma akomera.
Yesu yaravuze ngo: “Ubwami ntibuzaza bwerekanwa ngo buri hariya ahubwo buri mu mitima yacu”. Kuba ufite Yesu biguhindura ukomeye,ibindi ni inyongera. Tuboneka nk’abakene ariko dutungishije benshi.
Imana yarindiye Yesu mu kiraro ntiyicwe n’imbeho n’umusonga, n’ umwanda waho nta bikoresho byibanze bihari, niba ariyo wizera ikiraro urimo uzakivamo nta mase akunukaho,kuko iyo Imana yavuze ngo baho ubaho, itanze amahoro nta watera amahane.
Imana yahase abanyabwenge bava ku mpera y’isi bazana zahabu nawe shikama aho uri,umugisha uzahagusanga kuko ni uwawe mu bibazo uzahasubirizwa ubyibagirwe,
Yesu avuga ko abaretse byose bakamukurikira bazabishumbushwa, akomeza avuga ngo nimwe mwihangananye nanjye mu byo nageragejwe byose nanjye mbabikiye ubwami.
Uri uwo Imana ikwita, kurusha uko uri Uwo abantu bakeka ko uriwe.
Pastorviva.pcm@gmail.com POWER OF CHANGE MINISTRIES®


text:
Ibikoresho:
ikijumba 1 cya beterave itukura
Indimu 1
Amazi litiro eshatu
Isukari ¼ kilo
Uko bikorwa:
• Ronga beterave ukoresheje amazi asukuye,
• Rapira beterave mu isafuriya ifite isuku
• Suka amazi meza muri iyo safuriya maze ucanire mu gihe cy’isaha
• Biyungurure
• Fata wa mutobe wongeremo isukari, maze ukoroge byongere bibire
• Fata indimu uyikamure neza, maze umutobe wayo uwusuke muri wa mutobe wa Beterave, (akamaro kayo ni ukugabanya impumuro ya beterave kuko ipika cyane)
• Kubitereka ahantu hakonje bigahora
Umutobe wa beterave
Ibikoresho:
Labels: guteka, ifunguro ribanza, igikoni


text:
Igisubizo: Ibyanditswe bitanga ibihamya bidakuka byerekana ko Yesu Kristo koko yazutse mu bapfuye. Kuzuka kwa Kristo kugaragara muri Matayo 28:1-20, Mariko 16: 1-20, Luka 24:1-53 na Yohana 20:1-21, 25. Kuzuka kwa Kristo kandi kugaragara mu gitabo cy’Ibyakozwe n’Inyumwa (Ibyakozwe 1:1-11). Aho hose ushobora kuhabona “ibihamya” byinshi bishimangira ukuzuka kwa Kristo.
Icya mbere twavuga, ni uburyo abigishwa be bahindutse mu buryo budasanzwe kandi butunguranye. Mu kanya gato bagaragara nk’abagabo bihishe buzuye ubwoba, mu kandi kanya bagahinduka abahamya buzuye ubutwari, bazenguruka amahanga. None se hari ikindi cyasobanura iyo mpinduka idasanzwe kandi itunguranye, uretse gusubizwamo imbaraga no kubona Yesu wazutse?
Icya kabiri cyaba igihamya, ni ubuzima bwa Pawulo. None se ni iki cyahindura, mu mwanya muto cyane, uwari ashize amanga mu gusenya itorero, agahita ahinduka intumwa y’iryo torero? Bibiliya itubwira ko iyo mpinduka yatewe no kubona Kristo wazutse ku nzira igana i Damasiko (Ibyakozwe 9:1-6). Indi gihamya ya gatatu, ni imva ye yasigaye irangaye kandi irimo ubusa. Niba atarazutse koko, umurambo we se waba urihe ubu? Abigishwa be ndetse n’abandi benshi bari bahari ubwo yashyingurwaga muri iyo mva. Ubwo bagarukaga, nta murambo wari urimo. Bahasanze abamalayika bemeza ko yazutse mu bapfuye nkuko yari yarabivuze (Matayo 28:5-7). Icya kane, ni gihamya yizewe y’abantu yiyeretse nyuma yo kuzuka (Matayo 28:5, 9, 16-17; Mariko 16:9; Luka 24:13-35; Yohana 20:19, 24, 26-29, 21:1-14; Ibyakozwe 1:6-8; 1 Abakorinto 15:5-7).
Ikindi cyakwemeza kuzuka kwa Yesu ni uburemere bwinshi cyane intumwa zashyize kuri uko kuzuka. Kimwe mu byanditswe byibanda ku muzuko ni 1 Abakorinto 15. Aho Intumwa Pawulo ifata umwanya wo gusobanura impamvu ari iby’ingenzi cyane kumva kandi no kwizera ko Yesu yazutse. Nk’uko abivuga, umuzuko ni uw’ingenzi kubera impamvu zikurikira: 1) iyo Kristo aza kuba atarazutse, igitambo cye kubera ibyaha ntabwo cyaba cyuzuye (1 Abakorinto 15:12-15); 2) kuzuka kwa Kristo kwerekanye ko urupfu rwe rwemewe n’Imana nk’impongano y’ibyaha byacu. Iyo aza gupfa ntazuke, byari kuba bivuga ko igitambo cye cyitari gihagije. Ubwo rero, nta kubabarirwa ibyaha ku bizera, kandi nabo ubwo bazapfa bakaguma iyo (1 Abakorinto 15:16-19). Nta buzima buhoraho bwaba buhari (Yohana 3:16). “Ariko noneho Kristo yarazutse, ni we muganura w’abasinziriye” (1 Abakorinto 15:20).
Icya nyuma twavuga, nuko Bibiliya ivuga neza ko abizera Yesu Kristo niyo bapfa bazazurwa bakinjizwa mu buzima bw’iteka ryose, nk’uko na Kristo yazutse (1 Abakorinto 15:20-23). Ariko 1 Abakorinto 15 habanza gusobanura uburyo ukuzuka kwa Kristo kwerekana intsinzi ye ku rupfu, bikaba natwe biduha imbaraga zo gutsinda urupfu (1 Abakorinto 15:24-34). Herekana ubwiza budasanzwe umubiri tuzazukana uzaba ufite (1 Abakorinto 15:35-49). Hasobanura ko, kubera kuzuka kwa Kristo, abamwizera bose bahishiwe mu kwiganzura urupfu (1 Abakorinto 15:50-58).
Mbega ukuntu ukuzuka kwa Yesu ari inkuru nziza! “Nuko bene Data bakundwa, mukomere mutanyeganyega murushaho iteka gukora imirimo y’Umwami, kuko muzi yuko umuhati wanyu atari uw’ubusa ku Mwami” (1 Abakorinto 15:58).
Nuko rero, dukurikije Bibiliya, nta gushidikanya ko Yesu yazutse. Bibiliya yandika ku kuzuka kwe, ikavuga uburyo yiyeretse abantu barenze 400, hanyuma ikaboneraho kubaka amahame ngenderwaho y’ubukristo, yose ashingiye ku kuzuka kwa Kristo.
Gotquestions.org


text:
Jye nahitamo kugira Yesu!
“Mbese narekeshwa amavuta yanjye akoreshwa ibyo kubaha Imana n’abantu no kujya mpungabanira hirya no hino hejuru y’ibiti? Abacamanza 9:9
Iyi ni inkuru dusanga mu Abacamanza, isa n’umugani, kuko yitwa umugani w’umwami w’ibiti. Igihe kimwe ibiti byaricaye bishaka kwitoramo umwami, ariko bimwe mu biti birabyanga nuwo kuba umwami ari ikintu cy’igiciro cyinshi , kirimo inyungu nyinshi , kandi buri giti kikagenda gitanga impamvu yacyo:
Umwerayo: “Mbese narekeshwa amavuta yanjye akoreshwa ibyo kubaha Imana n’abantu no kujya mpungabanira hirya no hino hejuru y’ibiti?
Umutini: Mbese narekeshwa uburyohe bwanjye n’imbuto zanjye nziza, no kujya mpungabanira hirya no hino hejuru y’ibiti?
Umuzabibu: Mbese narekeshwa vino yanjye inezeza Imana n’abantu no kujya mpungabanira hirya no hino hejuru y’ibiti
Ukurikije ibisubizo by’ibi biti byose , biragaragara ko kuba umwami nkuko byabisabwaga, byasabaga kureka uburyo byari bisanzwe bibayeho, guhindura imyifato, guhindura imirimo, kuko byose bisubiza bihereye ku ijambo ngo “ mbese narekeshwa…….. no kujya mpungabanira hirya no hino hejuru y’ibiti”. Yesu atugirire neza
Hari umuririmbyi witwa Jim Reeves ufite indirimbo nkunda yitwa ngo:” Jye nahitamo kugira Yesu kuruta ikindi kintu icyo aricyo cyose muri iyisi “ I would rather have Jesus than anything in this world ” ……….Kuruta kuba Umwami w’isi yose ariko ndi imbata y’icyaha runaka, kuruta kugira ubutunzi bwinshi….
Uwitwa Bill Graham nawe mu ndirimbo zo gushimisha iya 363 ati : Jye mpisemo Yesu murutisha iyi si yose, andutira amafaranga cyangwa izahabu, andutira n’amatungo n’amasambu n’amazu meza , andutira no gushimwa n’abisi bose . Andyohera cyane , nta buki buryoha nkawe, ni mwiza ni uw’igikundiro cyinshi cyane, ahumura neza kuruta ibirabo byose, nabura ikise mufite ko andangirije! Mu nyikirizo akavuga ngo “ Uwanyimika nkaba Umwami w’ishyanga rinini rite ndi imbata y”icyaha cyose sinabikunda.
Imana ishimwe. Biragaragara ko aba baririmbyi bombi, koko bari bamaze kwiyemeza. Aho umuntu asigara avugako Yesu anamuhumurira kuruta ibirabyo byose ,koko aba amuryoheye cyane, ndetse yumva aho kugirango amurutishe, amusimbuze ikindi kintu icyo aricyo cyose, ahubwo yapfa bakamuhamba. Imana itugirire neza
Ndangije nkwifuriza kwongera gufata umwanya wo gutekereza ku buzima bwawe, subiza amaso inyuma, mbese ntaho waba wararutishije kugira Yesu ikindi kintu icyo aricyo cyose, ugahitamo icyubahiro, kuba Umwami ukemera ukaba imbata y’icyaha! Ugahitamo kuva mu bya Yesu kugirango ugere kuri bya bindi wagezeho!! Ariko Uyu muririmbyi we ati : Jye nahitamo kugira Yesu kuruta kugira ikindi kintu icyo aricyo cyose. Suko Imana yanga ko tugira ibintu, ko dutera imbere, ariko ikintu cyose kizaza kigusaba kubanza kureka kwubaha Imana kugirango ukigereho, uzagihakanire mu izina rya Yesu.
Ibihe byiza


text:
Bibiliya idutegeka gushaka no gukurikirana ubwenge ariko rimwe na rimwe usanga ari ibintu bigoye kumenya uko wakomeza gukura mu bwenge. Bibiliya irimo ibyanditswe byagufasha kumenye uko wakurikirana ubwenge ndetse ukanabugeraho nuko warushaho kugira ubwenge bwuzuye muri Kristo Yesu.
Imwe muri yo mirongo yo muri Bibiliya ni iyi ikurikira:
Imigani 1:7- “ Kubaha Uwiteka ni ishingiro ryo kumenya, Ariko umupfapfa ahinyura ubwenge n’ibibwiriza.”
Yakobo 3:17- “ Ariko ubwenge buva mu ijuru, irya mbere buraboneye kandi ni ubw’amahoro, n’ubw’ineza, bwemera kugirwa inama, bwuzuye imbabazi n’imbuto nziza, butarobanura ku butoni kandi butagira uburyarya.”
Imigani 4:5-8- “ Shaka ubwenge shaka n’ubuhanga, Ntubwibagirwe, ntuteshuke amagambo ava mu kanwa kanjye.Ntubureke buzakurinda, Ubukunde buzagukiza.Ubwenge muri byose ni bwo ngenzi, Nuko rero shaka ubwenge, Ndetse ibyo utunze byose ubishakishe ubuhanga.Ubukuze na bwo buzagukuza, Nubukomeza buzaguhesha icyubahiro.”
Imigani 1:33- " Ariko unyumvira (Bwenge) wese azaba amahoro, Adendeze kandi atikanga ikibi."
2 Ngoma 1:11-12- “ Imana ibwira Salomo iti “Kuko ibyo ari byo biri mu mutima wawe, ntiwisabire ubutunzi cyangwa ibintu cyangwa icyubahiro, cyangwa ngo abakwanga bapfe cyangwa kurama, ahubwo ukisabira ubwenge n’ubuhanga ngo umenye gucira abantu banjye imanza, abo nakwimikiye,ubwenge n’ubuhanga urabihawe kandi nzaguha n’ubutunzi n’ibintu n’icyubahiro, bitigeze kubonwa n’umwami n’umwe wo mu bakubanjirije, kandi no mu bazagukurikira nta wuzagira ibihwanye n’ibyawe.”
Imigani 19:20- “ Emera inama kandi wumve icyo wigishijwe, Kugira ngo mu maherezo yawe uzabe uzi ubwenge.
Yobu 12:12- " Ubwenge bufitwe n’abasaza, Kandi kumenya gufitwe n’abaramye iminsi myinshi.?"
1 Abakorinto 1:30- " Ni yo ibaha kuba muri Kristo Yesu waduhindukiye ubwenge buva ku Mana, no gukiranuka no kwezwa no gucungurwa." Zaburi 37:30-"Akanwa k’umukiranutsi kavuga iby’ubwenge, N’ururimi rwe ruvuga ibyo gukiranuka."
Imigani 3:7- "Ntiwishime ubwenge bwawe, Ujye wubaha Uwiteka kandi uve mu byaha."


text:
Oct 17, 2015 Isange Corporation Abahanzi 0
Umuhanzi Mbonimpa Jusue bakunze kwita Bishop Josue kuri ubu uri kurangiza amasomo y’icyiciro cya kabiri cya kaminuza mu ishami ry’ubuvuzi akaba n’umuhanzi mu ndirimbo zo kuramya no guhimbaza Imana, yatangarije isange.com ko afite inzozi zo kuzaba umupasiteri akaragira intama z’Imana.
Bishop Mbonimpa abitangaje mu gihe hari hashize iminsi, hatangajwe inkuru ivuga ko yaba ari mu nzira zo kuva mu muziki uhimbaza Imana akajya mu muziki w’isi uzwi nka Secular music akurikiranye ahari amafaranga menshi. Icyo gihe yirinze kugira byinshi atangaza kuri iyo nkuru z’ibyamuvugwagaho.
Izo nkuru z’uko Bishop Mbonimpa Josue agiye kuva muri Gospel zababaje abakunzi be benshi. Mu kiganiro na isange.com Mbonimpa Josue yahamije ko adashobora kuva muri Gospel kuko hari byinshi yiteguye gukorera Imana nyum yo kurangiza amashuri ye y’icyiciro cya gatatu cya Kaminuza.
Umuhanzi Josue Mbonimpa benshi bazi nka Bishop Mbonimpa nyuma yo kumara igihe kinini ari umuyobozi w’abanyeshuri basengeraga mu ishuri ryisumbuye rya ES.Kirinda, ibyo byatumye benshi bamwita izina rya “BISHOP” kugeza n’uyu munsi niko bamwita. Mbonimpa Josue avuga ko mu nzozi ze yifuza kuzaba umupasiteri usengeye, akimikwa, agakoresha impano ye yo kuvuga ubutumwa yahawe akiri muto.
Mbonimpa Josue wifuza kuba Pasiteri ni umwana uvuka mu muryango w’abakozi b’Imana dore ko Se umubyara Ndizeye Elie ari umu Pasiteri. Josue kandi afite n’abandi bo mu muryango we bafite impano zo kubwiriza, guhanura, kuririmba n’izindi mpano zitandukanye zitangwa n’Imana.
Muri iyi minsi, Bishop Mbonimpa Josue ari gukora Sitaje (stage) mu bitaro bikuru bya Rwamagana akaba asigaje ukwezi kumwe akayirangiza ubundi akajya mu kazi gasanzwe ko kuvura abantu. Uyu muhanzi kandi ni umwe mu bamaze kwiyandikisha mu bazahatanira ibikombe bitangwa na Groove Awards Rwanda.
Umuhanzi Josue Mbonimpa uhamya ko adashobora kuva mu muziki uhimbaza Imana avuye kuvuga ubutumwa i Ngoma mu itorero Inkurunziza mu gikorwa cyo gutanga ubujyanama ku bashakanye n’abitegura ku rushinga cyateguwe na Pastor Rugamba Ernest uyobora umuryango Masenge Counselling Ministries.
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Dore ibintu bizagufasha gusubiza icyo kibazo kibiza benshi ibyuya kubera kuza batabyiteguye:
1.Shaka amakuru mbere
Baza amakuru y’akazi ugiye gushaka. Ese abantu bakora ako kazi bahembwa amafaranga angana ate? Ese icyo kigo ugiye gukoramo cyo gihemba gute? Ushobora kwegera umuntu uzi ukora akazi gasa n’ako cyangwa se ukora muri icyo kigo akaguha amakuru. Ntibisobanuye ko ayo bahembwa ariyo nawe uvuga ushobora kurenzaho make kugirango bumve ko wiyizeye.
2.Tanga icyiciro
Ikindi kintu cyagufasha ni ukutavuga umubare runaka ahubwo ugatanga ikiciro . Urugero niba ari akazi ko gukora muri banki (teller) vuga ko ari hagati ya 300,000 na 450,000 wenda (banza ubaze njye simbizi).
Vuga uti “Ngendeye k’ukuntu akazi kamezi , núburambe bwanjye , nifuza hagati y’amafaranga 300,000 na 450,000?
3.Gereranya n’ibyo wakoraga
Niba wari usanzwe ufite akazi , vugisha ukuri uti “Ngereranyije n’ayo nahembwaga , ntabwo niteguye kujya munsi yúmubare runaka”.
Ariko witonde , ntubabwire neza umubare wa nyawo wámafaranga wakoreraga, babwire uti ngereranyije n’ayo nakoreraga.
Ikindi kandi vuga usa n’údafite ikibazo, uzi ibyo uvuga nta gihunga. Abakoresha baba bashaka umuntu wifitiye icyizere , uzi icyo agiye gukora n’iyo yaba ahenze.
Uburyo wabyifatamo bakubajije amafaranga wifuza guhembwa muri interview y’akazi.
Dore ibintu bizagufasha gusubiza icyo kibazo kibiza benshi ibyuya kubera kuza batabyiteguye:


text:
Murukundo habaho ko umuntu akosa ntabyera ngo de niba rero uhuye nikibazo cyo kubanagamira cyangwa kubabaza uwo ukunda haruburyo bwinshi wabyitwaramo kugirango utahata ibaba bikaba byakuviramo gutandukana burundu twagerageje kubakusanyiriza ibintu ugomba kwirinda mugihe uhuye niki kibazo
1. Wimuhamagara burukanya umuhatiriza ibntu bimwe nabimwe
Hari abantu benshi bakeka ko mu gihe bababaje abakunzi babo, guhora babahamagara cyangwa babandikira babasaba imbabazi aricyo kizatuma babasha kubababarira. aha wibeshye cyane tuza umwihorere umuhe umwanya atuze
2. Wikwiyahuza ibisindisha
Gushwana numukunzi wawe ugatangira kwisukamo amayoga sicyo gisubizo kikibazo ufite. Ereka umukunzi wawe ko n’ubwo mwashwanye cyangwa akaba yarakurakariye wowe ukimwitaho kandi utigeze uhagarika kumukunda.
3 Siho isi irangirira
Buriya gushwana n’umukunzi wawe ukamwereka ko ijuru ryakuye hejuru ibyawe byarangiye sibyiza nagato nikosa rikomeye gerageza umwereke ko mutari kumwe ubuzima burakomeza ntampamvu yo kwiheba ngo buri wese abibone
Ndizera ko byumvikanye kuri mwe mukundana mwirinde icya bashwanya kandi namwe mashwanye mugerageze mwiyunge kuko amakimbirane ntacyo yabagezaho murukundo


text:
Korali Besalel y’I Murambi igiye gutaramana n’abo kuri Adepr Kicukiro_ Nyakabanda
Ku ubutumire bwa korali Sion ikorera umurimo w’Imana mu itorero rya ADEPR Kicukiro Umudugudu wa Nyakabanda, Korali Besalel igiye gutaramana n’abakirisito bo kuri uyu mudugudu mu giterane cy’iminsi ibiri kizatangira tariki ya 03 kugeza 04 Ukuboza 2016.
Bwana Jean de Dieu NDACYAYISENGA Umuyobozi wungirije wa Korali Sion yateguye iki giterane, yatangarije agakiza.rw ko iki giterane cyateguwe hagamijwe kurangiza umwaka bari mu bihe byiza byo gusenga, gushima Imana kubyo yabakoreye no gusengera umwaka utaha wa 2017.
Iki giterane gifite insanganya matsiko ivuga ngo “Injira mu masezerano mashya”, Bwana NDACYAYISENGA Akaba yakomeje avuga ko amasezerano mashya bifuza kwinjira mo ari ayo gukorera Imana bagutse mu buryo bw’umwuka no mu buryo bw’ubuzima bisanzwe, yongeraho ko iki giterane kandi gifite umwihariko, kuko kuva kuri uyu wa 28 Ugushyingo abaririmbyi bafite umwiherero aho bazasenga Imana bakayigisha inama mu by’urur rugendo rw’ivugabutumwa, noneho mu mpera z’icyumweru bakazataramana na Besalel iminsi ibiri yikurikiranya.
Urusengero rwa ADEPR Nyakabanda ruherereye muri metero 300 hepfo gato y’ahahoze Hotel Alpha Palace, umanukira ku umuhanda uteganye na Grand Legacy Hotel I Remera .


text:
Wari uzi ko ibyo ukora ari ingaruka z’ibyo utekereza
Burya ibyo dutekereza nibyo bivamo ibyo dukora, ushoboye kugenzura no gutegeka ibyo utekereza, imikorere , imivugire n’imyitwarire yahinduka, ariko burya uko utekereza niko uri, ibi bigaragara mu gitabo cy’Imigani 23 :7 ku bemera Bibiliya.
Nk’uko Bibiliya ikomeza ibivuga ngo byaba byiza buri wese ashoboye kurinda ubyinjira mu mitima we, cyangwa ibyinjira mu bitekerezo bye. Umwami Salomoni yavuze ijambo ryiza aho yagiraga ati : « Rinda umutima wawe kuruta ibintu byose birindwa kuko muri wo (...)
Burya ibyo dutekereza nibyo bivamo ibyo dukora, ushoboye kugenzura no gutegeka ibyo utekereza, imikorere , imivugire n’imyitwarire yahinduka, ariko burya uko utekereza niko uri, ibi bigaragara mu gitabo cy’Imigani 23 :7 ku bemera Bibiliya.
Nk’uko Bibiliya ikomeza ibivuga ngo byaba byiza buri wese ashoboye kurinda ubyinjira mu mitima we, cyangwa ibyinjira mu bitekerezo bye. Umwami Salomoni yavuze ijambo ryiza aho yagiraga ati : « Rinda umutima wawe kuruta ibintu byose birindwa kuko muri wo ariho iby’ubugingo bikomoka. Ibi bigaragara mu gitabo cy’Imigani 4 :23.
Yakobo nawe yatwigishije ko ibyaha bitangirira mu bitekerezo(Yakobo 1:13-5). Bityo ibyo uhaye ikaze mu bwonko bwawe cyangwa mu mutima wawe igihe kirekire, igihe kiragera ukabishyira mu bikorwa.
Ibyinjira mu mutwe biza ari nk’ibitekerezo bikazabyara ibikorwa. Bya bikorwa bimaze igihe kirekire ubigenderamo bikabyara akamenyero. Ibyo wamenyereye gukora bigeraho bigahinduka imiterere yawe.Ya miterere yawe niyo ivamo uwo uzaba we.
Buri wese agomba kwitondera ibyo atekereza, kuko burya uko utekereza niko uri, mu rwego rwo kugirango dutegeke ibyo dutekereza, byaba byiza tutagiye duha ikaze ibibonetse byose ngo byinjire mu mitima yacu, ahubwo tugashungura tukareba ibyatugirira umumaro bikawugirira n’abandi akaba aribyo twemerera bikinjira.
Shaka uko wakuzuza mu biterezo byawe ibintu bigira umumaro, byubaka kandi bifite icyo byakungura bikungura n’abandi.
Ibisigaye, iby’ukuri byose, ibyo kubahwa byose, ibyo gukiranuka byose, ibiboneye byose, iby’igikundiro byose, n’ibishimwa byose, nihaba hariho ingeso nziza kandi hakabaho ishimwe, abe aribyo mwibwira ( Abafilipi 4:8).
Nurangiza usenge iri sengesho uti: "Mana undememo umutima wera, unsubizemo umutima ukomeye". (Zabuli 52:12).
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
“Nzakujya imbere ahataringaniye mparinganize, nzamenagura inzugi z’imiringa, n’ibihindizo by’ibyuma nzabicamo kabiri.” -Yesaya 45:2
“Nzakujya imbere ahataringaniye mparinganize, nzamenagura inzugi z’imiringa, n’ibihindizo by’ibyuma nzabicamo kabiri.” -Yesaya 45:2
Hari ubwo umuntu yibwira ko kuba Imana iri kumwe nawe ari uko gusa iri gukora ibintu uko abyifuza, cyangwa ibintu byagenze neza, ariko burya no mu bibazo urebye neza wabona Imana itagusize. Abantu benshi mu buzima bataka ko Imana yabasize ariko iyo bageze imbere ikabereka intambara yabarwaniriye batazi, barihana.
Imana ntiyagusiga kuko wahura n’akaga muri iyi isi utakwivanamo, ahubwo mu byo ukora byose ntugatakaze ibyiringiro mu buzima bwawe, ujye uhora wigwizamo kumva ko uri uw’agaciro katagereranywa imbere y’Imana kurusha ibindi biremwa.
Hari igitekerezo cy’umugabo umwe wari umu kristo cyane, Imana yaramubwiye iti “Aho uzaba uri hose nzaba ndi kumwe nawe, nzakurinda ntakibi kizakugeraho! Mbese imubwira ko naho yaca mu muriro atazashya cyangwa amazi ngo amutembane ndetse ko n’inyamanswa z’inkazi ntacyo zizamutwara.”
Imuha ikimenyetso ku gicucucucu, mbese ko ahantu hose azaba ari azajya abona n’igicucu cye kiri kumwe n’icyayo bikamubera ikimenyetso. Ubwo rero yarari kugenda agera mu ishyamba rinini, yumva ubwoba buramutashye ariko arikomeza kuko yabonaga igicucu cy’Imana kikiri kumwe nawe.
Gusa uko inyamanswa imwegera igicucu akakibura akabona kimwe gusa, hashize akanya asa n’utaye ubwenge yongera gushiduka yarenze rya shyamba, agiye kubona abona cya gicucu kiragarutse baragendana, ahita asakuza asa nukõmera ati “mbega Imana!”
Mana wabonye igikõko kije uhita uhunga uziko mba napfuye? Imana iramubaza iti nonese byagenze bite? Undi arasubiza ati rwose simbizi mperuka mbona igikõko kigiye kundya, gusa naje kugarura ubwenge narenze ishyamba n’igikõko ntakireba. Imana iramubwira iti “Burya cya gihe ubwo wabonaga ya nyamanswa ije kukurya, nabonaga birangiye ariko nahise nguterura igikõko kirakubura, burya ni yo mpamvu wabonaga hari igicucu kimwe cyari icyanjye.”
Mu by’ukuri natwe abakristo hari igihe tugera mu bikomeye, tukabona neza Imana yaradutaye, ndetse ntikinatwibuka ariko burya si ko bimeze, kuko Imana yacu ntiyadusiga, oya, ni na yo mpamvu duhura n’intambara zikomeye ariko tukazisohokamo tugikijijwe, kuko atari Imana ubwayo byakagenze ukundi.
Wowe usoma iri jambo ry’Imana kuri IMIRASIRE uyu munsi, tuza umutima Imana yawe ntaho yagiye irahari kubwawe, yo izemera isohoze ijambo yivugiye muri Yesaya 43:4 ko ishobora no gutanga ingabo nyinshi zigapfa kubera wowe ariko ikakurengera, kandi ujye wibuka yuko yivugiye ko itazemera ko izina ryayo ritukwa, humura ntabwo uzakorwa n’isoni.
Imana niza ntabwo izaceceka, kandi uyiringire yonyine, ibyo ubona byose ubibwire ko ufite Imana ibirusha imbaraga, kandi satani nakubwira ko Imana yakuretse, ujye umubwira ko itabikora, wisubizemo ibyiringiro. Imana iguhe umugisha.
Ijambo ry’Imana muritegurirwa na Rejoice Africa Ministries
Wifuza kugira icyo utubwira ku ijambo ry’Imana usomye, twandikire kuri Email yacu: rejoiceafricam@gmail.com
Ibitekerezo
Imana ibahe umugisha kubwo kutwigisha nafashijwe kdi ndanezerewe,uri jambo rimpaye ibyiringiro,Imana iguhe ubugingo Murakoze. Kanda hano umusubize
mudusengere.kuko,twaracitsintege.muzobamukoze.ndipfuza,kwiheberimana,ariko,kuberubuzimandimwo,vyarase Kanda hano umusubize
Imana irakomeye cyanee!! Kanda hano umusubize
Imana irakomeye cyane! Ibaze amagana n'amagana babwirwa iri jambo kandi rikabasohoreraho uko baryizeye. Mukomeze mutugezeho ubu butumwa bwiza Kanda hano umusubize
Haleluaaa! Amen. Kanda hano umusubize
Haleluaaa! Amen. Kanda hano umusubize
Hari ikibazo abantu bakwiye kujya bibaza.Ese ko abantu benshi biyita abakristu,nibyo koko?Hari ababirengaho ndetse bakiyita Abarokore,kugirango bereke abantu ko bakiranuka cyane kurusha abandi.Iyi mitekerereze ntabwo ariyo.Kuba umukristu,bivuga gukora ibyo KRISTU yadusabye.Abantu babikora ni bacye cyane nkuko Bible ibivuga muli Matayo 7:13,14.Izi ntambara mubona,ubusambanyi,ubujura,etc...bikorwa n'abiyita Abakristu.Abakristu nyabo uzababwirwa nuko bativanga mu ntambara z'isi hamwe n'ibindi byose biranga abisi.Hari ibintu byinshi abiyita abakristu bakora,nyamara YESU yarabitubujije.Urugero,YESU yatubwiye gukora umurimo w'imana ku buntu (Matayo 10:8).Ndetse na PAWULO abisubiramo muli Ibyakozwe 20:33.Nyamara usanga abiyita abakozi b'imana barya amafranga y'abantu binyuze ku cyacumi.YESU n'abigishwa be,nta cyacumi baryaga.Babwirizaga ku buntu.Ikindi kiranga abakristu nyakuri,ni ukubwiriza mu mihanda no mu ngo nkuko YESU n'abigishwa be babigenzaga.YESU yasize asabye abamwizera bose gukora UMURIMO yakoraga (Yohana 14:12).Nta na rimwe uzabona Pastor cyangwa Padiri mu mihanda babwiriza nkuko YESU n'abigishwa be babigenzaga..N'abayoboke babo nuko.Bashimishwa gusa no kwiyita abakristu n'abarokore.Ntabwo aribo. Kanda hano umusubize
Icyacumi ni ngombwa kugitanga kuko tubisoma muri Bibiriya. ikindi kdi twirinde guca imanza kuko si ibyacu Kanda hano umusubize
Amen amen! Imana yacu n'igitangaza tuyireke gusa yitwe Imana kuberako irahambaye yankoreye ibikomeye kandi nubu iracyantangaza umunsi ku munsi ,iyo mbutse nkumva umwuka uca mu mazuru ntaho mbabara ,niyo haba hariho kwitwa gusa ko nkiri kuri iyi isi n'ukuri nibya buri wese gushima iyo Imana yacu . Amen amen ! Kanda hano umusubize


text:
Bibiliya iduhugura kutavuga menshi, hari naho ivuga ko iyo amagambo abaye menshi avamo ibicumuro. Bibiliya kandi ivuga ko umuntu upfa kuvuga menshi aba ari umupfapfa, ‘’Umupfapfa ahomboka mu magambo menshi.’’ Umubwiriza 10:14
Bibiliya itubuza kwihutira kuvuga kugeza naho umuntu wicecekera naho yaba asanzwe ari umupfapfa, iyo acecetse agahitamo kuvuga make ahita afatwa nk’ufite ubwenge. ‘’Ndetse n’umupfapfa iyo acecetse bagira ngo ni umunyabwenge, Kandi iyo abumbuye umunwa bamwita umunyamakenga.’’ Imigani 17:28
Ubusanzwe iyo umuntu yumva yavuga kuri buri kintu, biragoye kumufata nk’umuntu ugira amakenga, ahubwo iyo uhisemo kuvuga make hari nubwo birangira atari buri muntu ugutinyuka.
Umunyabwenge mu mutima yemera amategeko, Ariko umupfu w’umunyamagambo azagwa. Imigani 10:8
Usomye uyu murongo, Bibiliya ntica ku ruhande kubwira umuntu uvuga menshi ko ari umupfapfa, ndetse muri Bibiliya zitandukanye bitewe n’uko yanditse cyangwa ururimi yanditsemo, ibisobanuro bihabwa umuntu uvuga menshi ahabwa amazina atandukanye yose agaragaza ko itamushyigikiye.
Ijambo ry’Imana rivuga ko amagambo menshi ataburamo ibicumuro, ndetse ko uwirinda muri yo aba ari umunyabwenge. Imigani 10:19 Ntabwo dukwiye kumara umwanya tuvuga amagambo yacu, ahubwo dukwiye kumara umwanya twumva Imana (amagambo yayo),iyo umuntu avuga cyane biba bivuze ko yumva gake, mu yandi magambo nta mwanya agira wo gutega amatwi. Ntabwo akanwa kacu gakwiye kuzura amagambo yacu, kuko bidaha umwanya ijambo ry’Imana mu buzima bwacu.
Burya niba uhora unavuga ibyiza, cyangwa se nubwo byaba ubutumwa, ukwiye gufata umwanya nawe ukumva Imana ivugana nawe, wenda binyuze no mu bandi, ntibyakunda rero mu gihe utagira uwo mwanya.
Ubu turi mu gihe uburyo bwo kuvuga bwagutse, wakoresha imbuga nkoranyambaga, imiyoboro ya interineti, guhamagara kuri telefoni, n’ibindi byinshi.
Burya gutuza no kuvuga make mu gihe cyabyo ni kimwe mu bimenyetso by’umuntu uzi ubwenge kandi uca bugufi. Iyo uvuga menshi ntugira n’umwanya wo guhitamo ay’umumaro.
By’umwihariko mukristo ukwiye kumenya ko ibyo uvuga bisigara, isi igasigara ibijonjora. Bibiliya iti ‘’Umuntu niyibwira ko ari umunyadini, ntagenge ururimi rwe ahubwo akishuka mu mutima, idini ry’uwo muntu riba ari ubusa.’’ Yakobo 1:26
Ikindi ni uko burya ‘’ Uwifata mu magambo ni umunyabwenge, Kandi ufite umutima witonze ni umuntu ujijutse.’’ Imigani 17:27 Nuko rero bene Data bakundwa, umuntu wese yihutire kumva ariko atinde kuvuga, kandi atinde kurakara. Yakobo 1:19
Dushingiye kuri aya magambo, Bibiliya itweretse aho ihagaze ku muntu uvuga menshi, mbese wowe wisanze mu kihe gice? Usanze ukwiye gukosora iki? Ujye uvuga uzirikana iri jambo Kandi ndababwira yuko ijambo ry’impfabusa ryose abantu bavuga, bazaribazwa ku munsi w’amateka. Amagambo yawe ni yo azagutsindishiriza, kandi n’amagambo yawe ni yo azagutsindisha.” Matayo 12:36-37


text:
Rwanda | KARONGI: ATM Cards VISA za Banki ya Kigali ntizikora neza
Nyuma y’iminsi mike ishami rya Banki ya Kigali rigejeje icyuma cya ATM mu mujyi wa Karongi, abakoresha ATM cards zo mu bwoko bwa VISA bakunze guhura n’ibibazo icyuma ntigisome amakarita yabo iyo bagiye kubikuza amafaranga. Nk’uko bigaragara ku mafoto, iyo ushyizemo ikarita ugakora ibisabwa byose, icyuma kiguha ubutumwa buvuga ngo: “Your financial Institution is Unavailable”, bisobanura ngo: Banki yawe ntishoboye kuboneka”, kandi ari ikarita... Read More


text:
Yasuwe : Inshuro 300 | Ibitekerezo: 0 | Aho ariho: Ngororero
Sobanukirwa naho bita mu Miko y'abakobwa Ho mu karere ka Ngororero
Tweet
By HABIMANA Abdou | December 26, 2016 saa 06:45:00
« Mu miko y’abakobwa » ni ahantu ndangamateka. Ni agace gaherereye mu Kagari ka Mukore mu Murenge wa Kageyo mu Karere ka Ngororero.
Aha niho mu Miko y’abakobwa
Ni agace gato gafite ubuso bwa are 20, harangwa n’ibihuru birimo igiti cy’umuko gikikijwe n’ibindi biti bigufi n’ibirebire hamwe n’ibyatsi byurira, bihora byose bitohagiye.
Cyuzuzo Nkundabagenzi Sylivere, umunyeshuli muri Kaminuza n’umushakashatsi mu by’amateka avuga ko umwami Yuhi II Gahima amaze gutanga, abana be Bamara, Cyamatare, Mutezi, Binama na Juru bagiranye amakimbirane ashingiye ku wuzasimbura se. Ibi byatumye batandukana, uwitwa Juru afata Uburiza, Cyamatare afata Nduga na Kingogo.
Juru wari warasigaranye ubutegetsi bwa se yaje gupfa maze Binama aba ari we ufata ubutegetsi. Intego ye ya mbere yari ukwikiza Ndahiro II Cyamatare. Kugira ngo abigereho yitabaza umwami w’Abanyabungo witwaga Nsibura I Nyebunga.
Barwanyije Cyamatare arahunga kugeza bamutsinze ahitwa « Rubi rw’Inyundo », ni mu Murenge wa Muhororo mu Karere ka Ngororero, hari mu mwaka w’1499, Abanyabungo bafata u Rwanda barutegeka imyaka 11.
Bamaze gufata igihugu, Nsibura Nyebunga na Binama bakoze icyaziraga bafata umugabekazi witwaga Nyirandahiro II Nyirangabo hamwe n’abakobwa b’i bwami babicira aho mu kagari ka mukore ubu. Aho hari igiti cy’umuko kinini hamwe n’iriba ry’amazi ari na ryo baroshywemo, ubu hashize imyaka 517.
Naho Ruganzu Ndoli yari yarahungishirijwe kwa nyirasenge Nyabunyana i Karagwe k’Abahinda.
Byategereje ko Ruganzu Ndoli aza gutabara u Rwanda mu 1510, ahabwa umugabekazi w’umutsindirano witwaga Nyirarumaga. Ruganzu Ndoli yahise atangiza inzira y’ubwiru bitaga « Inzira ya gicurasi », nko kwiraburira abo bagore n’abakobwa baroshywe mu Miko y’abakobwa nabwo hari muri gicurasi.
Gasake Augustin, umwanditsi akaba n’umuhanzi gakondo avuga ko mu gukuraho imiziro kuri aho hantu, haje uwitwaga Kibogo wari murumuna wa Cyamatare, maze aritanga ageze mu miko y’abakobwa (ni igihe Ruganzu yarimo arwanya Abanyabungo, maze ahajojobereza amaraso ye ariko kuheza « kweza », maze bamwubakira inzu i bwami yabayeho kugeza umwami Musinga atanze.
Wari uziko u Rwanda rwazamutse mumiyoborere myiza mubihugu byo muri Afrika?
Nyungwe Forest ku mwanya wa 3 mu bikurura ba mukerarugendo muri Afurika.


text:
Hashize igihe gito abafatanyabikorwa b’akarere batangije gahunda y’ingendoshuri, aho bamwe bajya gusura bimwe mu bikorwa by’umwe muri bo, na bo bakaba babasha kubyigiraho byaba ngombwa bakaba babikora aho bakorera.
Nshimyumukiza Martin, ushinzwe ihuriro ry’abafatanyabikorwa b’Akarere ka Nyanza, avuga ko impamvu batekereje iki gikorwa, ko hari hagamijwe kugira ngo bamwe bigire ku bandi. Ikigamijwe ngo ni ukuzamura iterambere rya buri muturage
Ibi kandi ngo bizazamura iterambere byihuse nk’uko ubuyobozi bw’Akarere ka Nyanza bubitangaza.
Ni nyuma y’uko abagize iri huriro bari mu Murenge wa Nyagisozi, tariki ya 16/08/2016, basura ibikorwa by’umushinga Kirambi Community Health and Development Programme “KCHDP”.
Umuyobozi w’Akarere ka Nyanza, Ntazinda Erasme, yavuze ko iyi gahunda yashyizweho n’abafatanyabikorwa izagabanya zimwe mu mbogamizi bajyaga bahura na zo zirimo kugonganira mu bikorwa bimwe.
Ati “Wasangaga hari nk’abafatanyabikorwa bahurira mu murenge umwe, kandi bagakora ibikorwa bisa. Ubu rero bazajya bamenya ibikorwa bya buri muntu, bityo aho kugira ngo bagongane, ahubwo bya bikorwa bijyanwe ahandi batabaga”.
Abafatanyabikorwa basanga iyi gahunda ari ingirakamaro kuko bizajya bibafasha kumenya ibikorerwa ahandi, bityo aho bitari bashobore kubihajyana.
Aloysie Mukamana, uhagarariye umushinga KCHDP wegereza abaturage amazi afatwa mu mvura agakoreshwa mu gihe cy’izuba, yemeza ko bizazamura imibereho y’abaturage.
Ati “Nk’ubu bajyaga bumva ibyo dukora ariko batabizi, ubu rero barabyiboneye. Ndizera ko bamwe bamaze kuvana ingamba hano zo kubijyana iwabo kugira ngo abaturage bakorana na bo, babashe kwiteza imbere”.
Abagenerwabikorwa, basuwe n’abafatanyabikorwa b’aka karere, bagaragaje ko bimwe mu bikorwa byamaze kubateza imbere.


text:
Semasaka Jean Marie Vianney wo mu murenge wa Remera, akarere ka Ngoma, amaze imyaka 18 aboha ibiseke n’imitako bita ‘sous-plat’, avuga ko yishimira ko uyu mwuga wamuteje imbere kandi ugatuma benshi bamugana akabigisha, kuri ubu akaba amaze kwigisha abagore 60 n’abagabo 4.
Semasaka Jean Marie Vianney ni umugabo uri mu kigero cy’imyaka 50, afite umugore umwe n’abana 4.Afite ubumuga bw’amaguru amaranye imyaka 22, ku buryo uretse akazi yakora yicaye hamwe, nta kandi ashobora gukora.
Mu kiganiro n’Imvaho Nshya, Semasaka asobanura ko yatangiye kwiga kuboha ibiseke mu 1998, nyuma yo kubona ko ubumuga bwe butamwemerera kujya mu murima ngo ahinge nk’abandi, kandi akabona bidakwiye ko ahora arya yicaye, atakoze.
Ahagana mu mwaka wa 2005 ni bwo yatangiye kuboha ibiseke nk’umwuga ndetse akanabonamo amafaranga kuko ibyo yabohaga yabicuruzaga, gusa agaragaza ko ikibazo yagiraga ari uko yaba abagabo n’abagore bamubonaga aboha bamukwenaga, bavuga ko akora umwuga w’abagore.
Yagize ati “Baravuze bati n’umugabo aboha ibiseke! bakanseka, ariko kubera ko ari wo mwuga nari ngiye gukora kandi mfite ubumuga, nabimye amatwi; barankwennye ariko nyuma babonye ntangiye kubona amafaranga, baravuga ngo twaramusekaga none yatangiye kubona amafaranga, abagore batangira kujya banyegera nkabigisha.”
Nyuma yo kubona ibyo Semasaka Jean Marie Vianney akora, Ubuyobozi bw’umurenge wa Remera bwaramwegereye bumusaba kwigisha abagore bafite ubumuga bibumbiye muri Koperative ‘Nawe arashoboye’ ikora imitako, kuboha ibiseke, imipira y’ubudoko n’ibindi, na we arabyemera.
Uyu mugabo uretse kuboha ibiseke agaragaza ko ashoboye no kuboha ibyo bita ‘amasupura’, imitako itandukanye, n’amaherena y’abagore.
Avuga ko ashobora kuhoba nibura ibiseke 4 mu kwezi, igiseke kimwe akakigurisha hagati y’amafaranga y’u Rwanda 2500 na 5000 bitewe n’ingano n’ibikoresho yakoresheje akiboha, ibi bituma yibarira amafaranga atari munsi y’ibihumbi 20 yinjiza buri kwezi, akesha kuboha ibiseke.
Semasaka atangaza ko ubu amaze kwigisha abasaga 60 kuboha ibiseke, agira ati “Ubu maze kwigisha abagore 60, gusa ubu hari abagore 30 muri koperative y’abafite ubumuga n’abagabo 4 nabo bari kwiga kuboha ibiseke, ndabigisha, tugafatanya.”
Musabyimana Valentine, umwe bagore bigishijwe kuboha ibiseke na Semasaka Jean Marie Vianney avuga ko yishimira iterambere agezeho.
Yagize ati “Ni we watwigishije, byaradutangaje ariko byaduhaye isomo kuko kuboha uduseke ni umurimo bamwe basuzugura ariko ubu aho mbimenyeye biri kudufasha, abana ku ishuri bariga neza, ubu nta bukene, kuko mbona amafaranga.”
Mujawimana Valentine, Umuyobozi wa Koperative ‘Nawe arashoboye’ y’abafite ubumuga igizwe n’umubare munini w’abagore bigishijwe kuboha ibiseke na Semasaka, avuga ko ibyo uyu mugabo akora ari umusaruro wa Politiki ya Leta y’u Rwanda y’ubwuzuzanye bw’abagore n’abagabo.
Yagize ati “Kuba umugabo yaboha ibiseke twabonaga bidasanzwe, ariko aho Leta y’Ubumwe yadukanguriye ubwuzuzanye, nabonye ari ikintu kiza kuko hari abagabo bahise basobanukirwa.
Nishimiye ko umugabo yaje tugafatanya kuboha ibiseke, bituma n’abandi bagabo batinyuka kandi ubona na we ku giti cye bimufasha kwiteza imbere mu muryango we.”
Semasaka Jean Marie Vianney avuga ko ashimira Leta y’u Rwanda yatumye abantu bafite ubumuga bajya ahagaragara.
Agaragaza ko kuboha ibiseke byamushoboje kwiyubakira inzu nziza, ku buryo ngo mu ntumbero ze harimo ko ibyo akora yaba we bwite na koperative bibonye isoko ryagutse, yatera imbere akabasha no kwigurira moto.
Mukantwari Alvéra wo mu murenge wa Kagano mu karere ka Nyamasheke, ukorera imirimo y’ubudozi n’ububoshyi bw’imyenda n’imitako kuri site ya Rwesero ho mu karere ka Nyarugenge mu mujyi wa Kigali (...)
Bamwe mu bahinzi b’ibirayi mu murenge wa Bugeshi mu karere ka Rubavu, bavuga ko bahangayikishijwe n’ikibazo cy’isoko ry’umusaruro w’ibirayi ridahagije, kandi bejeje byinshi cyane. Aba bahinzi bavuga (...)
Ikigo cy’Igihugu gishinzwe kugenzura imikorere y’inzego zimwe z’imirimo ifitiye igihugu akamaro, RURA cyatangaje ibiciro bishya by’ibikomoka kuri peteroli biratangira kubahirizwa kuri uyu wa 4 (...)
Abatuye mu mirenge hafi ya yose igize ikibaya cya Bugarama bakomeje kuvuga ko izamuka ry’ibiciro by’ibiribwa rikabije, ndetse ubu rikaba rituma bamwe batabasha guhaha. Abaganiriye n’Imvaho Nshya (...)
Kayitesi Sophia, umuturage utuye mu mujyi wa Kigali ku Kicukiro, yabashije kwiteza imbere ahereye ku mafaranga y’u Rwanda 29,000 none ubu ageze ku rwego rwo kubaka mu mujyi wa Kigali inzu ijyanye (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
ven.
04
nov.
2011
ISOMO RYA MBERE
Igitabo cy’Ubuhanga (Buh 2, 23-24 ; 3, 1-9)
2,23Koko rero, Imana yaremeye muntu kudashanguka, imurema ari ishusho ryayo bwite ; 24nyamara kubera ishyari rya Sekibi, urupfu rwinjiye mu isi, bityo rwigarurira abamuyoboka ! 3,1Roho z’intungane ziri mu biganza by’Imana, kandi nta n’igitotezo kizongera kubageraho. 2Mu maso y’ibipfamutima bameze nk’abapfuye burundu, barigendeye basa nk’aho bagushije ishyano, 3bagiye kure byitwa ko barimbutse, nyamara bo bibereye mu mahoro. 4Ndetse n’ubwo mu maso y’abantu basa n’abahanwe, bahorana amizero yo kutazapfa. 5Nibamara guhanishwa ibihano byoroheje, bazahabwa ingororano zitagereranywa. Imana yarabagerageje isanga bakwiye kuba abayo ; 6yarabasukuye nka zahabu mu ruganda, ibakira nk’igitambo kitagira inenge. 7Igihe Imana izabagenderera ni bwo bazabengerana, barabagirane nk’ibishashi by’umuriro mu bikenyeri byumye. 8Bazacira amahanga imanza kandi bategeke ibihugu, maze Nyagasani ababere umwami iteka ryose. 9Abamwiringiye bazamenya ukuri icyo ari cyo, abamuyobotse bazibanire na we mu rukundo, kuko asesekaza ubuntu n’imbabazi ku ntungane ze, ntanareke gusura abo yitoreye.
ZABURI (Zab 34 (33), 2-3, 16-17, 18-19)
Inyik/ Nzashimira Uhoraho igihe cyose n’aho ndi hose.
Nzashimira Uhoraho igihe cyose,
ibisingizo bye bizahora ubudahwema mu munwa wanjye.
Ishema mfite ryose ndikesha Uhoraho,
ab’intamenyekana nibabyumve maze bishime!
Amaso y’Uhoraho ayahoza ku bantu b’intungane,
amatwi ye agahora yitaye ku maganya yabo.
Uhoraho ashyamirana n’abagiranabi,
kugira ngo azimanganye ku isi icyatuma babibuka.
lntungane ziratabaza, Uhoraho akazumva,
maze akazikiza amagorwa yazo yose.
Uhoraho aba hafi y’abafite umutima washengutse,
akaramira abafite umutima wihebye.
IBANGONDIRIMBO RIBANZIRIZA IVANJILI (Zab 128 (127), 1)
Alleluya Alleluya.
Hahirwa umuntu wese utinya Uhoraho, agakurikira inzira ze !
Alleluya.
IVANJILI
+ Luka (Lk 17, 7-10)
Muri icyo gihe, Yezu abwira abigishwa be ati 7« Ni ko se, ni nde muri mwe wagira umugaragu umuhingira cyangwa akamuragirira amatungo, yataha akamubwira ati “Banguka uze ufungure” ? 8Ahubwo ntazamubwira ati “Banza ujye kuntekera, ukenyere umpereze kugeza ndangije kurya no kunywa ; hanyuma nawe ubone kurya no kunywa” ? 9Mbese shebuja yashimira uwo mugaragu we ko yarangije ibyo yari yategetswe ? 10Namwe ni uko, nimurangiza gukora icyo mwategetswe cyose, mujye muvuga muti “Turi abagaragu nk’abandi : twakoze ibyo twari dushinzwe.”»


text:
Irani ni igihungu cyiganjemo umubare munini w’Abayisilamu kandi leta yacyo igendera ku mahame y’idini ya Isilamu kuva mu mwaka w’ 1979. Kimwe no mubindi bihugu bitandukanye byiganjemo umubare munini w’abayoboke b’idini ya Isilamu, usanga abenshi baba bakunda gukoresha Korowani igitabo cyemerwa n’idini ya Isilamu kuruta uko bakoresha Bibiliya dore ko mu duce tumwe na tumwe tubonekamo intagondwa ziba zivuga ko zigendera ku matwara akaze y’iryo dini, bakunda gutoteza no kwica abantu bemera ikoresha rya Bibiliya. Birumvikana ko ari abakristo bakunda kwibasirwa cyane.
Muri Irani ubu kuva mu mpera z’ukwezi kwa 10, uyu mwaka, abaturage bishimiye kuba bashobora gusoma Bibiliya bakoreshe terefoni zigendanwa, iyi ntambwe itewe muri Irani nyuma yuko ihuriro riharanira gukura no gukwirakwira kw’itorero rya Gikristo muri irani(ELAM), rifatanije n’umuryango Wycliffe, babashije gusemura Bibiliya mu ndimi zigera 550 kugira ngo babashe gusakaza inkuru nziza y’ijambo ry’Imana kubatari bake barikeneye.
Mu mwaka w’2014, nibwo bwa mbere muri Irani hageze Bibiliya isanzwe yanditswe ku mpapuro none mu mwaka w’2015, ibashije kuhagera noneho buri muntu wese ashobora kuyikoresha yifashishije terefoni igezweho ngendanwa. Imana ishimwe ko ubutumwa bwiza bukomeje kugera mu mahanga yose. Ese wowe uri gukora iki kugira ngo ubutumwa bwiza bukomeze kugera hirya no hino mu isi?
Muhore mwibuka ko ari wo murimo Imana yaduhaye ko tugomba kugenda amahanga yose tukabwiriza ubutumwa bwiza, ushobora gutekereza ko udashobora kugera kure ariko n’imirimo myiza wakorera aho uri yavuga ubutumwa kandi Imana yazabiguhembera.


text:
Kamubuga: Bishimira uburyo gahunda y’ubudehe yabagejeje kuri byinshi
Bamwe mubaturage batuye mu karere ka Gakenke by’umwihariko abatuye mu murenge wa Kamubuga barishimira uburyo bamaze kwiteza imbere babikesha gahunda y’ubudehe kuko mbere yuko iyi gahunda itangira wabonaga More...
Rulindo: ubudehe bwazamuye benshi.
Gahunda y’ubudehe ni imwe muri gahunda zigamije gukura abaturage mu bukene zakozwe mu karere ka Rulindo, zikaba zaragaraje impinduka nziza mu baturage. Ibi ni ibyatangajwe n’umuyobozi wungirije ushinzwe More...
Rwanda | Huye : Muri Mukura ntibishimiye ibyiciro by’ubudehe bashyizwemo
Abaturage bo mu Murenge wa Mukura ho mu Karere ka Huye bamaze gutanga amafaranga y’ubwishingizi bwo kwivuza bwa Mituweri baracyari bakeya. Bavuga ko impamvu yo kudatanga aya mafaranga ari uko batishimiye More...
Rwanda | Gakenke: Ubudehe bwakuye abaturage bo mu mudugudu wa Karambi mu bukene
Gahunda y’ubudehe yateje imbere abaturage batuye umudugudu wa Karambi, akagari ka Kageyo mu murenge wa Rushashi aho yabafashije kwigurira urusyo, kurihirira abana batandatu bakarangiza, koroza abaturage ihene More...
Ngororero: Benshi barifuza gushyirwa mu cyiciro cy’abatindi batabarizwagamo
Nyuma y’uko leta y’u Rwanda ishyiriyeho gahunda yo gukosora amakuru y’ubudehe hakurikijwe ibyiciro abantu bagiye barimo ndetse hakanatangwa amahugurwa kubazagira uruhare muri iki gikorwa, More...
Kayonza: Abakuru b’imidugudu barasabwa gushyira abaturage mu byiciro uko bikwiye
Abayobozi b’imidugudu igize akarere ka Kayonza barasabwa gushyira abaturage mu byiciro uko bikwiye kugira ngo hagaragare ishusho nyayo y’uko abaturage bazafashwa muri gahunda y’ubudehe. Mu More...
Rwanda | Nyamasheke: Ibyiciro by’ubudehe ntibishingirwaho mu gutanga imfashanyo gusa
Kuri uyu wa mbere tariki ya 14/05/2012, abanyamabanga nshingwabikorwa n’abashinzwe imibereho myiza ku mirenge igize akarere ka nyamasheke bahawe amahugurwa y’umunsi umwe agamije kubaha ubumenyi bazifashisha More...
Ngororero: Igenamigambi ryiza ni irishingiye ku mibare
tariki ya 11 Gicurasi 2012, mu karere ka Ngororero habaye amahugurwa y’abazahugura abandi mu tugari n’imidugudu kw’ikosora rya nyuma ry’amakuru y’ubudehe. Iri kosora rikaba rigamije More...


text:
Korali La Lumière igiye gukorera urugendo rw’ivugabutumwa muri paruwasi ya ADEPR Rushashi, umudugudu wa Muyongwe
Nyuma yo kumurika album yayo , korali Lumiere ikomeje urugendo rw’ivugabutumwa, aho muri iyi weekend izaba iri mu itorero ry’ADEPR ry’akarere ka Gakenke; kuri ADEPR MUYONGWE, paruwasi ya Rushashi, mugikorwa k’ivugabutumwa kuwa gatandatu no ku cyumweru tariki ya 15 kugeza kuya 16 Gashyantare 2014.
Iyi korali ibarizwa i Nyanza ya Kicukiro kuri ADEPR nyuma yo kumurika album yayo ya mbere yise “Ingoma y’amahoro”tariki ya 03 Ugushyingo 2013, ikaba ikomeje kwamamaza ubutumwa bwiza bwa Yesu hirya no hino mu gihugu cy’u Rwanda.
Korali « La lumière » yatangijwe n’abanyeshuli bo mu itorero ry’Abapenekositi (ADEPR) bigaga mu cyigo cya CGFK, kiri ku cyicaro cy’itorero ry’inshuti (Eglise des Amis) mu Kagarama, itangira gukorera mu mudugudu wa Nyanza mu mpera za 2002 nka korali y’abanyeshuli bo mu cyigo cya CGFK.
Nk’uko ubuyobozi bw’iyi korali bukomeza bubitangaza korali La lumiere, ngo mu kwezi kwa Nyakanga 2003, icyifuzo cy’umudugudu cyashyizwe mu bikorwa, iyi korali itangizwa nkiya kabiri iri mu imenyerezwa, aribwo mu mwaka wa 2004 yemejwe ku mugaragaro nka Korale ya 2 y’umudugudu wa Nyanza.
Korali « La lumière » yatangijwe n’abaririmbyi 8 iza kwemezwa kumugaragaro ifite abaririmbyi 17 , ubu ikaba imaze kugira abaririmbyi 47. Mu bindi bikorwa by’urukundo no gutanga ubufasha ikora nyuma y’umurimo biyemeje wo kuririmba, mu mwaka wa 2005 iyi korali yateye inkunga paruwasi ya Butete mu kubaka urusengero, muri 2007 yatanze amabati yo gusakara inzu yakirirwamo abashyitsi ku mudugudu wa Kamonyi no muri 2009 itanga amafaranga 447000 yo kubaka urusengero ku mudugudu wa Rwanteru ho muri Kirehe.
Ibi bikorwa kandi yanabikoze mu mwaka wa 2012 mu kubaka urusengero rwa Nshishi muri Ngororero no mugusakara urusengero rwa Paroisse ya Jurwe muri Muhanga.
Kuri iyi nshuro korali la Lumiere ikaba igiye gutaramira ab’I Gakenke, ho muri paruwasi ya ADEPR Rushashi, kumudugudu wa Muyongwe tariki ya 15 kugeza kuya 16 Gashyantare 2014.
Dushimirimana Onesphore


text:
Tumaze imyaka 3 dutandukanye ariko ndacyamukunda
Umukobwa uri mu kigero cy’imyaka 29 aragisha inama kuko amaze imyaka 3 atandukanye n’umusore bakundanaga ariko akaba yumva akimukunda.
Ati : “ Maze imyaka itatu ntandukanye n’umusore twakundanaga ariko numva nkimukunze ku buryo iyo hari undi musore unsabye ko dukundana mpora numva wa wundi wa mbere ariwe ukindi mu mutwe bigatuma uwo uje ntamuha umwanya akigendera.
Ubu ikibazo mfite nuko ntekereza ko ashobora kuba yarandoze kuko tujya gutandukana ni nanjye wari wamusabye ko twatandukana kubera ko nari nabonye ko adutendeka turi benshi. Tugiye gutandukana yaranyandikiye arambwira ngo nzicuza.
Nyuma hashize nk’amezi atatu ntangira kumva mukunze mu buryo budasanzwe ariko we akanyereka ko yabivuyemo burundu. Naramwandikiraga ntansubize, namuhamagara akanyihorera ngeze aho ndabireka ariko mu mutima numva nshira nkumva nkimukunze. Iyo ngize akantu gato kamunyibutsa bituma mutekerezaho cyane.
Mungire inama kuko igihe gishize ari kinini ariko kumwikuramo bikaba byarananiye. Ubuse ntashobora kuba yarandoze ko yambwiye ko nzicuza ubwo twajyaga gutandukana ? Mungire inama kuko mpora numva nibaza byinshi nkabura igisubizo.
agasaro.com
Ibitekerezo byanyu
-
-
-
-
-
Sha ihangane cyane, ariko biragusaba gusenga cyane kuko ngye ukwandikira byambayeho, noneho ngye hashize imyaka 10 yose kuko yabaga nohanze, naranze kumurekura mumutima wangye, abazaga bose nabateraga utwatsi.Kugeza ubwo natangiye kwegera abakozi b’Imana baransengera n’Imana iramfasha igenda inyereka ibimenyetso ko ataruwange nibwo nemeye ndashaka.Urumva ko byankerereje cyane ngatinda gushaka kuberako nari naramwishyizemo cyane.
Murekure mumutima wawe ufunguririre abandi kugirango uzabonemo the right person, naho ubundi wasazira aho wikerereza kumuntu utari serious.
Thanks
-
-
amahoro, ndumva ahubwo washishoza
mubasore bagusaba urukundo ugahitamo
uwo mufatanya uri serious, byagufasha kumva
ko utari wenyine, kdi ugasaba Imana gufata uwagutaye nkumuvandimwe aho kuba fiance
occupation yundi ukwereka urukundo irakenewe
naho uburozi va muribyo kunda,natwe byatubayeho
kdi inama za abavandimwe zaradufashije ubu turubatse Kristu nagukomeze.
-


text:
Iyo usaba akazi, ugomba kohereza ibarwaiherekejwe n’umwirondoro. Iyo barwa ni urupapuro rwohererezwa umukoresha ruvuga umwanya usabaho akazi n’ímpamvu wumva ako kazi ari wowe ugakwiriye. Kuki dukenere ibaruwa
Ibaruwa yawe niyo ikumenyekanisha ku mukoresha ikavuga muri make ubumenyi ufite buri ingirakamaro ku kazi urimo usaba.
Uko wandika ibaruwa
Andika ibarwa igendeye ku kazi urimo usaba náhantu ugasaba (company)
Garagaza ubumenyi bwihariye n’uburambe ufite butuma uba ari wowe ukwiriye ako kazi.
Bivuge muri make (ibika bitatu cyangwa bine bitarenze paji).
Uko ibaruwa yoherezwa
Ohereza ibaruwa yawe iherekejwe n’umwirondoro ukoresheje iposita cyangwa fax: shyira ibaruwa yawe hejuru y’umwirondoro.
Gusaba kazi:Kwandika ibaruwa
Iyo usaba akazi, ugomba kohereza ibarwaiherekejwe n’umwirondoro. Iyo barwa ni urupapuro rwohererezwa umukoresha ruvuga umwanya usabaho akazi n’ímpamvu wumva ako kazi ari wowe ugakwiriye. Kuki dukenere ibaruwa
Labels: akazi
1 comments:


text:
Kayitare w’imyaka 52 y’amavuko, atuye mu Kagari ka Kamashashi mu Murenge wa Nyarugunga mu Karere ka Kicukiro, akaba avuka mu Karere ka Nyamasheke.
Agendera mu kagare k’abafite umubuga nyuma yo kumugarira mu gisirikare mbere ya 1990.
Mu kiganiro yagiranye na IGIHE, yavuze ko nubwo yahuye n’ibizazane bitandukanye mu buzima, bitamubujije kugira umutima wa kimuntu no gukora ibikorwa by’ubutwari ashimirwa na benshi.
Kayitare afite ubumuga bw’ingingo yakuye mu gisirikare cy’u Rwanda yinjiyemo mu 1983, aho mu mwaka wa 1993 yatangiye kugendera mu igare afasha abaganga bo mu bitaro bya gisirikare bya Kanombe.
Avuga ko mu 1990 yabonaga uburyo abatutsi barenganwa, ndetse bagakorerwa n’ihohoterwa ritandukanye, bigeze mu 1994 ho biba akarusho.
Yagi ati «Indege yari itwaye Habyarimana nayibonye ikongoka, dore ko nari ntuye i Kanombe. Nahise njya mu bitaro bya Kanombe aho nakoraga kuko hari abantu bahigwaga bari baharwariye njya kureba uburyo nagerageza kubahisha. »
Ubwo yabonaga ibintu birushaho gukomera, yafashe icyemezo cyo kubahungana berekeza i Butare ariko na ho basanga ari nko guhungira ubwayi mu kigunda, icyakora ahakura abandi bakomeza berekeza i Cyangugu ahitwa i Gihundwe, ubu ni mu Karere ka Rusizi.
Nk’uko akomeza abivuga ngo abo bari kumwe abita intwari kuko bamufashaga bakamusunikira akagare yagenderagamo.
Ati «Si ubushobozi bwanjye, abantu Imana yamfashije kurokora bose hamwe ni 30, nari umusirikare usanzwe wo ku rwego rwa caporal, nta zindi mbaraga zidasazwe nari mfite.»
Urukundo akunda abana rwatumye aba se w’imfubyi
Jenoside yakorewe Abatutsi irangiye, Kayitare hamwe n’abo yarokoye bagarutse mu Mujyi wa Kigali, atangira ubucuruzi abifashijwemo n’umuvandimwe we akaba yari afite intego yo kuzirikana imfubyi.
Ati “Ubwo nari mfite umuvandimwe wari umaze gutahuka, aramfasha ampa amafaranga ibihumbi 21 ndacuruza, ariko hari n’abandi bagiye bamfasha. Maze kubona amafaranga mbonye uko mbaho, ndavuga ngo umuhigo wanjye wa mbere ni ukuzayasangira n’imfubyi n’abadafite kivurira.”
Akomeza agira ati “Nkunda abana cyane, ngakunda n’ibidukikije. Ni muri urwo rwego nafashe icyemezo cyo kujya nakira umwana umwe buri mwaka. Ubu bamwe barangije amashuri yisumbuye ndetse na kaminuza, ariko iyo umwe avuyemo mfata undi bityo bityo. Ubu abana bamaze kunyura imbere yanjye barenga 20 harimo abo dufitanye isano n’abo nagiye ntoragura.”
Nyirahategekimana Marie Josée, mwishywa wa Kayitare, avuga ko yatangiye kumurera afite imyaka ine y’amavuko, ubu akaba afite 28.
Yagize ati «Hari abana benshi yafashije ari abo bafitanye isano hamwe n’abo batayifitanye kandi twese agakurikirana uburyo tubaho n’uburyo twiga. Ubu nkanjye narangije Kaminuza. Umuntu wese wabuze aho ajya aramutoragura akamurera. »
Akomeza avuga ko icyo yigiye kuri Kayitare, ari umutima w’urukundo ahorana, gutega amatwi ababaye n’abadafite shinge na rugero, akabiyegereza bagasangira bicye afite.
Kayitare ni umwunzi mu Murenge wa Nyarugunga, akaba n’umurinzi w’igihango
Abaturage bashingiye ku bikorwa by’indashyikirwa yagiye akora, bamutoreye kuba umwe mu bagize komite y’Abunzi mu Murenge wa Nyarugunga, uyu mwanya akaba awumazeho igihe kitari gito. Mu muganda rusange usoza ukwezi kwa Kanama 2016, Kayitare yatorewe kuba umurinzi w’igihango.
Icyo yifuza n’ubutumwa yageneye abafite ubumuga
Kayitare yifuza kubona abantu abantu batekanye, bakagira ubumwe bakiyunga, kandi akazasiga inkuru nziza n’umurage muzima imusozi.
Akomeza avuga ko abafite ubumuga badakwiye kubyitwaza, ngo bibatere kwirambirwa.
Ati « Ubumuga bubi ni ukudatekereza, ubutumwa nabaha ni ukutiheba no kutirambirwa, kuko abafite amaguru bose siko babyina, abafite amaboko bose siko bakora ibyiza, abafite amaso ntibahitamo ibyo bareba, abafite amatwi ntibumva ibyo bashaka. Niyo mpamvu abadafite ingingo zimwe na zimwe dukwiye kumva ko nta mpamvu yo kwiheba. »


text:
Rwanda | Huye: Mu Kagari ka Rango B bijihije isabukuru y’imyaka 25 ya FPR
Imbyino zirata ibikorwa FPR yabagejejeho, ubuhamya bw’abishimira ibyo bamaze kugeraho, kuremera abatishoboye babaha matela nini ndetse no gusangira icyo kunywa hamwe na gato (gateau) y’isabukuru y’imyaka 25, ni bimwe mu byaranze ibirori byo kwizihiza isabukuru y’imyaka 25 y’umuryango FPR, mu Kagari ka Rango B ho mu Murenge wa Tumba, Akarere ka Huye.
Régis Mbonigaba, umukuru w’uyu muryango mu Kagari ka Rango B, avuga ko mu byo abanyamuryango bamaze kugeraho kandi bishimira harimo gutanga inkunga yo kubaka amashuri, ibi bikaba bizatuma uburezi bugera ku bana bose bo muri Rango B.
Yagize ati « twagize uruhare rugaragara mu gushishikariza abaturage kwitabira ubwisungane mu kwivuza, twitabira kubaka ibyumba by’amashuri y’imyaka 9 na 12 dutanga umusanzu none ubu amashuri yaruzuye kandi abana bayigiramo. »
Mbonigaba akomeza agira ati « twitabiriye ibikorwa by’umuganda ku buryo bushimishije, dusana imihanda ihuza imidugudu yari yarangiritse. Twatanze umusanzu uhoraho ndetse n’umusanzu udasanzwe wo kubaka urugo rw’umuryango mu Karere ka Huye, ubu rwaruzuye kandi rurakeye. »
Mu myaka 25 iri imbere, abanyamuryango ba FPR muri Rango B bazarushaho gukangurirwa gutanga umusanzu wabo kuko ari wo wubaka ibikorwa by’umuryango, kurushaho kwicungira umutekano, gukomeza gahunda ya dusasirane no kurihira mituweri abatishoboye.
Na none kandi, aba banyamuryango bo muri Rango B bafite gahunda yo kuremera abakene kugeza igihe bazashaka uwo baremera bakamubura.
Abaremewe barabyishimiye cyane
Antoniya Mukabuyenge ni umwe mu bahawe matela mu gihe cyo kwizihiza isabukuru y’imyaka 25 ya FPR muri Rango B. Avuga ko yari asanganywe indi matela abana be bamuguriye, ariko ngo no kuba FPR yaramwibutse ikamuha indi birushaho kumwereka ko bamwitayeho, bikarushaho kumwereka ko ari uw’agaciro.
Christiane Mukamuganga na we yahawe matela. Avuga ko mbere yari azifite baza kuzimwiba, abura amafaranga yo kugura izindi, ku buryo ngo yaramburaga umuce akarenzaho imyenda ni uko akaba ari ho aryama. Ngo arashimira FPR yamusasiye.
Â


text:
Abakora umwuga wo gutwara abantu muri tagisi bo mu mujyi wa Tagbilaran ho muri Filipine, basabwe kwandika amagambo yo muri Bibiliya ku mamodoka yabo.
Iyi nkuru dukesha CBN, ivuga ko utwara tagisi utazashyira icyanditswe cyo muri Zaburi 47:1, azahanwa.
Iri jambo rigira riti “Mwa mahanga yose mwe, nimukome mu mashyi, Muvugirize Imana impundu z’abanesheje.” Zaburi 47:1.
Ubuyobozi ngo bwabikoze mu rwego rwo kugabanya ibyaha muri uyu mujyi. Umwe mu bayobozi b’iyi ntara Lucille Langunay, avuga ko kwandika aya magambo ku mamodoka byabafashije cyane kugabanya ibyaha bitandukanye muri aka gace.
Yagize ati "Ubutumwa bwo muri Bibiliya bwanditse ku modoka bworohera abagenzi kububona buri munsi kandi bunadufasha kubungabunga amahoro muri uyu mujyi. Uko buri mugenzi abona ijambo ry’Imana buri kanya, biragoye ko yakomeza umugambi we wo gukora icyaha."
Kuri ubu buri mushoferi wa tagisi ari guhabwa uburenganzira bwo gutwara ari uko yandikishije iki cyanditswe ku modoka ye.
Uretse iri jambo ryo muri Zaburi, hari n’iryo muri 1 Timoteyo 2:5, “Kuko hariho Imana imwe, kandi hariho Umuhuza umwe w’Imana n’abantu, nawe ni umuntu, ari we Yesu Kristo.”
Umwanditsi w’aya magambo Crisinel Escudero avuga ko abagenzi benshi bamushima cyane kubera ko aya magambo yandika ku matagisi abafasha cyane.


text:
Imana izabacira akanzu.
"Nta kigeragezo kibasha kubageraho kitari urusange mu bantu; kandi Imana ni iyo kwizerwa, kuko itazabakundira kugeragezwa ibiruta ibyo mushobora, ahubwo hamwe n’ikibagerageza izabacira akanzu, kugira ngo mubone uko mubasha kucyihanganira." 1 Abakorinto 10:13
Iyo umuntu ari mu bigeragezo akenshi icya mbere kimubaho ni uguterwa n’ubwihebe ndetse agatangira kwibwira ko Imana yamutaye, akaba yashidikanya ku mbaraga n’ubushobozi bw’Imana ndetse rwose ukwizera kwe kukaba kwanacika intege. Ariko Yakobo yagiriye inama Itorero ati “Bene Data, mwemere ko ari iby’ibyishimo rwose nimugubwa gitumo n’ibibagerageza bitari bimwe, mumenye yuko kugeragezwa ko kwizera kwanyu gutera kwihangana. Ariko mureke kwihangana gusohoze umurimo wako, mubone gutungana rwose mushyitse mutabuzeho na gato” Yakobo 1:2-4
Pawulo nawe aramwunganira ati burya si n’umwihariko wawe ahubwo ni urusange mu bantu. Kandi mwizere ko hamwe n’ikibagerageza Imana izabacira akanzu, kugira ngo mubone uko mubasha kucyihanganira. Imana ishimwe.
Ijambo "hamwe" ni iry’ingenzi. Ibi bitwigisha ko ibigeragezo n’uburyo bwo kubinesha bijyana iteka. Imana ntizabakundira kugeragezwa ibiruta ibyo mushobora, uzaneshwa n’ikigeragezo gusa igihe utazita ku mbuzi z’Imana.
Mumenye na none ko umurongo uvuga uti "akanzu" si "ubuhungiro. Akanzu ni inzira yo kugufasha kwihanganira ikigeragezo. Ni uburyo bwo kugufasha guhagarara utaneshejwe n’ikigeragezo.
Ariko dore Inama Ijambo ry’Imana riguha kugira ngo ushikame mu bikugerageza
Imigani 3:5-6 "Wiringire Uwiteka n’umutima wawe wose, we kwishingikiriza ku buhanga bwawe; 6 Uhore umwemera mu migendere yawe yose, na we azajya akuyobora inzira unyuramo."
Hari ubwo umuntu ahagarara mu kigeragezo aho kwiringira Imana agashaka kwicira inzira, agatangira kwibwira ko yakwitabaza amaboko y’abandi bantu, akibwira ko ubwo asumbirijwe nawe yakora nk’abandi akirwanaho, agatanga ruswa, akabeshya kuko nta kundi yabigenza…, akibwira ko hari aho umuntu agera gukiranuka bikaba bitagishoboka. Uba utaye umurongo, nyamara hamwe n’ikikugerageza Imana yari igiye kugucira akanzu
Ahari ibi bitwigisha ikintu ku busobanuro bwa akanzu: Uburyo bwacu bwo gutabarwa cyangwa uburyo bwo gucirwa akanzu si ukwarurwa mu bigeragezo. Nubwo rimwe na rimwe ibyo nabyo bibaho, iryo si ryo sezerano. Ibi bivugwa mu ijambo rya nyuma, "kwihangana." Si ukudukura cyangwa kutwarura mu bigeragezo Imana idusezeranya, ahubwo ni ubushobozi bwo kubyihanganira. Ni ubushobozi bwo guhangana n’ibigeragezo nta gucumura.
Muri make, ibi bitwigisha ibintu bibiri ku birebana n’ibigeragezo byacu:
(1) "Akanzu" ubwako ni imbuto z’ikindi kintu. Ni ingaruka zo gukomera ku mahame yo mu Ijambo ry’Imana buri munsi no kuyoborwa n’Umwuka Wera. Uko dukura kandi uko turushaho kwegera Umwami mu mibereho yacu ni ko turushaho kugira ubushobozi bwo guhangana n’ibigeragezo.
(2) "Akanzu" gasobanura ubushobozi bwo guhangana n’ibigeragezo, si ukubivanaho byanze bikunze, nubwo ubushobozi bwo guhangana n’ibigeragezo bishobora no kuvuga ubushobozi bwo kwirinda ibigeragezo.
Incamake y’ibyo usabwa ngo uce mu kanzu k’Imana
(1) Kuyoborwa n’Umwuka Wera.
"Ndavuga nti muyoborwe n’Umwuka, kuko ari bwo mutazakora ibyo kamere irarikira." Abagalatiya 5:16. Soma kandi Abaroma 8:2-10
(2) Kubaho mu Ijambo ry’Imana.
"Umusore azeza inzira ye ate? Azayejesha kuyitondera nk’uko Ijambo ryawe ritegeka." Zaburi 119:9
(3) Kuzibukira ibyaha.
"Ariko wehoho, muntu w’Imana, ujye uhunga ibyo: ahubwo ukurikize gukiranuka, kubaha Imana, kwizera, urukundo,kwihangana, n’ubugwaneza." 1 Timoyeyo 6:11
(5) Gusengera mu kuri no mu Mwuka.
"Ntuduhane mu bitwoshya, ahubwo udukize Umubi; (kuko ubwami n’ubushobozi n’icyubahiro ari ibyawe, none n’iteka ryose. Amen)." Matayo 6:13
(6) Kubaho mu kwizera
Nk’uko byanditswe ngo “Ukiranuka azabeshwaho no kwizera!” Abaroma 1: 17
Hamwe n’ibikugerageza uhagaze ute? Imana itwigishe!


text:
Uko wakwambara furari mu gihe cy’imbeho
Mu gihe cy’imbeho nyinshi ni ngombwa ko umuntu yifubika umwenda w’imbeho cyangwa agakoresha furari yo mu ijosi kuko nayo imara imbeho,ariko nanone umuntu akamenya uburyo bwo kuyambara butajagaraye.
Igihe hari imbeho nyinshi umuntu yakwambara agakoti n’agapira imbere ukambaraho furari izingiye mu ijosi ariko utayinigishije cyane.
Nanone kandi iyo hadakonje cyane ukambara umwenda udafite amaboko ushobora guzingira furari nini mu ijosi ku buryo ipfuka ijosi ryose kugera ku bitugu.
Hari kandi uburyo bwo kwambara furari ugashira imbeho,iyo uyipfundikiye mu ijosi kuburyo iba ikoze nka v kandi ikwiriye ijosi ryose.
Ubu nibwo buryo bwo kwambara furari ukaba wifubitse neza kandi ukayambara mu buryo butajagaraye nkuko bamwe babikora.


text:
Kuwa 17 Ugushyingo 2016, komite ngenzuzi ya RDGN nibwo yavuze ko ihagaritse burundu abo bayobozi, ivuga ko mu mikorere yabo harimo “ibibazo biteye ubwoba’’ ku buryo bidakemuwe vuba na bwangu bishobora no gusenya w’abanyarwanda bo muri Diaspora, bitewe n’amakimbirane, amatiku n’amacakubiri” aterwa n’imikorere yabo idahwitse.
Cyusa umaze umwaka n’amezi 11 ayobora RDGN yasobanuye ko “komite yafashe icyemezo nta burenganzira ifite” ndetse kugeza uyu munsi aracyari umuyobozi kugeza ubwo hazakorwa amatora mashya mu kwezi gutaha.
Mu ibaruwa Umunyamabanga uhoraho muri MINAFFET, Claude Nikobisanzwe yandikiye Komite Nyobozi na Ngenzuzi za RDGN, yavuze ko kuzamura umusanzu w’Abanyarwanda baba mu mahanga mu guteza imbere imibereho n’ubukungu bw’igihugu cyabo bisaba ubumwe, gukunda igihugu no gukorera hamwe ntawe uhejwe.
Ati “Inteko rusange y’abatoye yari yizeye neza ko muzuza inshingano zanyu mukorera hamwe. Ariko duherutse guterwa inkeke n’ibyakozwe, byatangajwe na bamwe muri mwe (muri komite ya RDGN), bisa n’ugucikamo ibice, ibyemezo bitumvwa kimwe n’impande zose ndetse bikumira bamwe.”
Yagarutse ku nama yahuje Komite Nyobozi na Ngenzuzi za RDGN muri Minaffet kuwa 26 Ukuboza 2015, hagamijwe gushaka umuti w’ibibazo byari bihari, ariko ngo uyu munsi bari kubona ibinyuranye n’ibyiyemejwe icyo gihe.
Ati ‘‘MINAFFET ari nayo ishinzwe diaspora ntishyigikiye igikorwa na kimwe cy’umuntu ku giti cye cyangwa itsinda ry’abantu hashingiwe ku myanzuro itumvikanweho kandi iheza bamwe ku rubuga muhuriyeho, imigambi n’ibikorwa bya diaspora cyangwa gushyira ku ruhande bamwe mu bagize ya RDGN ku mpamvu iyo ariyo yose.’’
Nikobisanzwe yabasabye kurenga ibibazo bafitanye hagati yabo, ahubwo bagashyira hamwe, bahuje intego yo guteza imbere RDGN, bakabanza kwicara bagasasa inzobe bakabwizanya ukuri, ati “muzabona ubufasha bwose bwa MINAFFET”.
Alice Cyusa wateye utwatsi Ngenzuzi yavugaga ko yamuhagaritse burundu, yavuze ko amategeko agenga iri huriro bamaze iminsi bayavugurura, aho ‘‘habayeho kuvangavanga inshingano’’ bikaba imbogamizi kuri RDGN, ‘‘ugasanga umuntu ari muri komite Ngenzuzi we akumva ko byanze bikunze ari muri Nyobozi.’’
Yakomeje agira ati ‘‘Tumaze imyaka ibiri twarananiwe kumva buri muntu inshingano ze. Umuntu, ati "ndagenzura", kubw’ibyo "ndafata ibyemezo".
Yavuze ko ikibazo “gikomeye cyane” ari ukuba abantu bahurira mu nama rusange bataziranyegira buri wese akaba ari umukandida kandi hashobora kubamo n’abadafite ubumenyi bukenewe ku muyobozi, bityo ngo ntabwo ntabwo bizongera kubaho, abakandida muri RDGN bazajya batangwa ku nzego z’ibihugu batuyemo.
Cyusa yavuze ko inshingano bari barahawe na Minaffet mu myaka ibiri ishize ya manda yabo bazujuje n’ubwo hagiye habamo ibibazo, ndetse ngo ibyo gushaka guhirika ubuyobozi bizeye ko bitasubiza RDGN inyuma cyane.
Biteganyijwe ko Inteko rusange ya RDGN izaterana mu cyumweru cya gatatu cy’Ukuboza 2016 ku itariki izemeranywaho, aho abagize diaspora nyarwanda bazahurira i Kigali bagatora itegeko rigenga RDGN na komite nshya izayobora iri huriro mu myaka ibiri iri imbere.


text:
Intwari z’igihugu z’ikubitiro
Ku wa 1 Gashyantare buri mwaka ni umunsi mukuru w’Intwari z’Igihugu, wizihizwa mu gihugu hose. Ni wo munsi Abanyarwanda bibuka kandi bakazirikana Intwari z’Igihugu n’ibikorwa byaziranze. Uyu mwaka wa 2013, insanganyamatsiko y’Umunsi Mukuru w’Intwari z’Igihugu igira iti “Ubutwari ni ishingiro ry’agaciro n’iterambere.” Kamari Karegesa, Umunyambanga Nshingwabikorwa w’Urwego rw’Igihugu rushinzwe Intwari, Imidari n’Impeta by’Ishimwe aratwibutsa Intwari z’igihugu z’ikubitiro, mu kiganiro yagiranye na IGIHE. (...)
Ku wa 1 Gashyantare buri mwaka ni umunsi mukuru w’Intwari z’Igihugu, wizihizwa mu gihugu hose. Ni wo munsi Abanyarwanda bibuka kandi bakazirikana Intwari z’Igihugu n’ibikorwa byaziranze. Uyu mwaka wa 2013, insanganyamatsiko y’Umunsi Mukuru w’Intwari z’Igihugu igira iti “Ubutwari ni ishingiro ry’agaciro n’iterambere.” Kamari Karegesa, Umunyambanga Nshingwabikorwa w’Urwego rw’Igihugu rushinzwe Intwari, Imidari n’Impeta by’Ishimwe aratwibutsa Intwari z’igihugu z’ikubitiro, mu kiganiro yagiranye na IGIHE.
Intwari z’igihugu z’ikubitiro
Urwego rw’Intwari z‘igihugu z’Imanzi
1. Ingabo itazwi izina
Ingabo itazwi izina yatoranijwe mu zindi ngabo zemeye guhara ubuzima bwazo kandi zitabashije kumenyekana ku buryo bwihariye.
Ingabo itazwi izina ihagarariye Ingabo zose z’u Rwanda zaguye ku rugamba cyangwa zashoboraga kurugwaho mu gihe cyahise, icy’ubungubu n’ikizaza zirwanira igihugu.
Ingabo itazwi izina ihagararirwa ni ikimenyetso cyo guha icyubahiro gihebuje abana b’u Rwanda bitanze, baharanira guhanga no kwagura u Rwanda, ubwigenge n’ubusugire bwarwo.
2. Major General Fred Gisa Rwigema
Yavukiye i Mukiranze mu karere ka Kamonyi mu Ntara y’Amjyejyepfo ku wa 10 Mata 1957.
Ni mwene Kimonyo Anasitazi na Mukandirima Gatarina . Yashakanye na Jeannette Urujeni, basezerana ku wa 20 Kamena 1987. Babyaranye abana babiri, ari bo Gisa Junior na Gisa Teta.
Yatabarutse ku wa 2 Ukwakira 1990 i Kagitumba mu karere ka Nyagatare mu Ntara y’Iburasirazuba, agwa ku rugamba amaze gutangiza intambara yo kubohora u Rwanda.
Mu bwana bwe, Fred Rwigema yakundaga kwibaza icyatumye iwabo bava i Rwanda n’icyabuze kugira ngo basubireyo. Yakundaga gusoma ibitabo by’abaharaniye kubohora ibihugu byabo nka Kwame N‘krumah, Mao-Tse-Tung na Fidel Castro.
Mu mwaka wa 1974, ni bwo yiyemeje kureka amashuri asanzwe, ajya muri Tanzaniya gukurikirana imyitozo ya gisilikare na politike.
Mu 1976, yayikomereje muri Mozambike, ari kumwe n’abandi mu mutwe wa Front for National Salvation (FRONASA) bari hamwe n’indi mitwe nka ZANU, ZAPU, ANC, KM na FRELIMO. Bafashwaga na Nyakwigendera Mwalimu Julius Nyerere.
Mu wa 1979, yari mu bagaba ba FRONASA mu ntambara yavanyeho ubutegetsi bw’igitugu bwa Idi Amin, ayoboye “Mondlane 4th Infantry Column”.
Mu 1981, hamwe n’abandi basore 27, barimo Abanyarwanda babiri Rwigema Fred na Paul Kagame, batangiranye na Kaguta Museveni intambara yo kurwanya igitugu cya Obote.
Kuva mu 1985, Fred Rwigema yakomeje kuba umwe mu bayobozi bakuru ba National Resistance Army (NRA), ishami rya gisilikare rya National Resistance Movement (NRM). Ni ho yaboneye umwanya wo gukomeza gutegurira abanyarwanda intambara yo kwibohora.
Ataretse kuba Umunyarwanda, Fred Rwigema yagiye agira imyanya ikomeye muri NRA nko kuba Uwungirije Umugaba Mukuru w’Ingabo (Deputy Army Commander), Minisitiri Wungirije w’Ingabo (Deputy Minister for Defense) n’Umugaba Mukuru w’imirwano (Overall Operations Commander).
Muri iyo mirwano yose yo mu mahanga, Fred Rwigema yari umusirikare nyakuri, w’intangarugero mu mikorere n’imyifatire no kubahiriza amategeko.
Ariko muri byose yahozaga u Rwanda ku mutima, adahwema kuvuga ko “kubohora u Rwanda ari ngombwa”.
Fred Rwigema yaranzwe n’ubupfura n’ubuhanga, kuba umunyakuri, areba kure, azi kwihangana, yubaha bose, ategekesha urugero, akunda umuco wa kinyarwanda n’imikino, aba umuhuza w’abantu. Yabaye urugero rwo kwitanga no gukunda igihugu bihebuje.
Urwego rw’intwari z’Ighugu z’IMENA
3◦. Umwami Mutara wa III Rudahigwa Charles Léon Pierre
Yavukiye i Nyanza, mu karere ka Nyanza, mu Ntara y’Amajyepfo muri Werurwe 1911.
Ni igikomangoma, mwene Yuhi wa V Musinga na Nyiramavugo Kankazi Radegonde.
Mutara III yimitswe ku ngoma na Guverineri Voisin abifashijwemo na Musenyeri Classe ku wa 16 Ugushyingo 1931, Umwami Musinga amaze gukurwa ku ngoma kuwa 12 Ugushyingo 1931 agacirirwa i Kamembe mu Kinyaga, nyuma akajyanwa i Moba muri Congo Mbiligi.
Ku wa 15 Ukwakira 1933, yashakanye na Nyiramakomari, batana mu bya 1940, nyuma ku wa 18 Mutarama 1942, ashakana na Rosaliya Gicanda; ntiyabyaranye na bo.
Ku wa 17 Ukwakira 1943, yabatijwe na Musenyeri Léon Classe, yitwa Charles Léon Pierre, abyarwa muri Batisimu na Guverineri Mukuru wa Congo Mbiligi na Rwanda-Urundi, Pierre Ryckmans ; abatiranwa na nyina, umugabekazi Nyiramavugo Kankazi, wiswe Radegonde.
Kuva mu 1929, yagizwe umutware wa Nduga na Marangara, kugeza mu 1950.
Umwami Mutara wa III Rudahigwa yakoze politike yo kumvikana na Kiliziya Gatolika na Leta Mbiligi, kugeza n’aho atuye Kirisitu Umwami ingoma z’u Rwanda i Nyanza ku munsi wa Kirisitu Umwami ku wa 27 Uwakira 1946.
Hagati ya 1950 na 1959 ubwo yatanze, aguye i Bujumbura mu buryo butunguranye kandi budafututse, ku wa 25 Nyakanga, Umwami Mutara wa III Rudahigwa yaharaniye guteza imbere imibereho y’Abanyarwanda n’Ubwigenge bw’u Rwanda.
Rudahigwa yaranzwe no kurwanya akarengane mu butabera abigaragariza mu rukiko rw’Umwami no mu mirimo ya buri munsi, aho yirirwaga arenganura abaturage cyane cyane abatobato.
Rudahigwa yitaye cyane ku bujijuke bw’Abanyarwanda, ashinga Ikigega cyamwitiriwe (Fonds Mutara), asaba Abayezuwiti gushinga koleji i Gatagara, bayijyana i Bujumbura iba Collège Interracial du Saint-esprit, ashinga Ishuri ry’abayisilamu ku Ntwari ry’i Nyamirambo, ashinga amashuri atabogamiye ku idini (Ecoles laïques), ashinga ishuri ry’abenemutara ry’i Kanyanza, anohereza Abanyarwanda ba mbere kwiga i Burayi.
Mutara wa III yatangiye impinduramatwara muri politike akuraho inkuke zakamirwaga umwami, yishakira ize bwite; akuraho imirimo y’agahato yitwaga akazi, akuraho ubuhake abagaragu bagabana na bashebuja, ashaka gukuraho igitabo cy’umusoro cyanditsemo amoko, Ababiligi barabyanga.
Rudahigwa yahirimbaniye Ubumwe n’Ubwigenge by’Abanyarwanda ku buryo batekereza ko ari byo yazize, kimwe ba Lumumba na Rwagasore.
4◦. Rwagasana Michel :
Yavukiye i Gitisi na Nyamagana mu karere ka Ruhango mu Ntara y’Amajyepfo mu 1927.
Mu 1956, yashakanye na Suzana Nzayire babyarana abana batatu.
Hagati ya 1945 na 1950, yize muri Groupe scolaire ya Astrida (Urwunge rw’Amashuri rw’i Butare mu Karere ka Huye), bitaga shariti, ahakura impamyabumenyi mu by’ubutegetsi (Diplôme d’Assistant Administratif).
Rwagasana yakoze imirimo inyuranye yose yerekana ko yagirirwaga icyizere kubera ubunyangamugayo n’umwete bye. Yabaye umukozi wa Leta mbiligi i Bujumbura, aba umunyamabanga w’Inama Nkuru y’Igihugu kuva yajyaho mu 1954, yabaye kandi Umunyamabanga wihariye w’Umwami Mutara wa III Rudahigwa.
Kubera guharanira Ubumwe, Ubwigenge bw’u Rwanda no kurwanya amacakubiri, yabaye Umunyamabanaga wa mbere wa UNAR ajya mu ntumwa z’u Rwanda zaruhagarariraga mu bindi bihugu no muri Loni.
Rwagasana Michel yatanze urugero ruhebuje rwo gushyira imbere inyungu z’Igihugu aho kwita ku ze bwite kuko aba yaremeye politike y’irondakoko agahabwa umwanya ukomeye mu Rwanda rwari rutegetswe na mwene se wabo Kayibanda Gerigori nka Perezida wa Repubulika. Rwagasana yaje kwicwa na Leta ya Kayibanda azize ibitekerezo bye byo kwamagana amacakubiri kuwa 23 Ukuboza 1963.
5◦. Uwiringiyimana Agatha:
Yavukiye i Gikore mu karere ka Gisagara mu Ntara y’Amajyepfo ku wa 23 Kamena 1953.
Ni mwene Ntibashirakandi Yuvenali na Nyirantibangwa Saverina.
Yashakanye na Barahira Ignace mu 1976, babyarana abana batanu.
Yabaye Minisitiri w’Intebe wa mbere w’umugore kuva ku wa 17 Nyakanga 1993 kugeza kuwa 7 Mata 1994. Mu gihe cya Jenoside yishwe n’abari ingabo z’Igihugu.
Uwiringiyimana Agathe yagize umutima wa kigabo arwanya akarengane k’ iringaniza mu gihe yari Minisitiri w’Amashuri Abanza n’Ayisumbuye mu butegetsi bw’irondakarere n’irondakoko bwa Habyarimana.
Yongeye kugaragaza ubwitange bwe buhebuje mu gihe cya Jenoside agerageza kugarura ituze mu gihugu cyari cyigabijwe n’abicanyi.
Ntawashidikanya ko ari umwe mu bagore b’Abanyarwanda baharaniye uburenganzira bw’Umunyarwandakazi.
6◦. Félicité Niyitegeka:
Yavukiye i Vumbi mu karere ka Huye mu Ntara y’Amajyepfo mu 1934.
Ni mwene Sekabwa Simoni na Nyirampabuka Angelina.
Yishwe ku wa 21 Mata 1994, mu gihe cya Jenoside kubera ko yanze kwitandukanya n’abo yari yahaye ubuhungiro hamwe na bagenzi be bari mu kigo cya Petero Mutagatifu (Centre St Pierre) ku Gisenyi. Musaza we Koloneli Nzungize yari yamutumyeho ngo asezerere izo mpuzi, maze ave muri icyo kigo agisigemo ba nyagupfa. Ni byo yanze mu kabaruwa kuzuye urukundo n’ubutwari yandikiye uwo musaza we.
Mu mibereho ye, Niyitegeka Félicité yerekanye bwa butwari bwa buri munsi mu mirimo umuntu aba ashinzwe, haba mu byerekeye kwigisha no kurera, mu gucunga umutungo w’ibigo yakozemo, haba mu kuyobora abinjiraga mu muryango w’Abafasha b’Ubutumwa no gufasha abatishoboye. Ibyo byose yabigiranye ubushobozi bwinshi bagenzi be bakabimwubahira kandi bakabimukundira.
Kuba intangarugero yari yarabigize umuco, ni cyo cyamufashije mu kwemera kwitangira abari baramugannye, ahitamo kwicwa aho kugwa mu ngengabitekerezo y’ivanguramoko.
7◦. Abanyeshuri b’i Nyange :
Abemezwaho ubutwari ni abari mu kigo cy’i Nyange mu ijoro ryo ku wa 18 Werurwe 1997 mu ishuri ry’umwaka wa gatandatu n’uwa gatanu igihe abacengezi batera icyo kigo, ari abapfuye ari n’abatarapfuye iryo joro.
Abanyeshuri b’i Nyange baharaniye ku mugaragaro amahame y’ubumwe bw’Abanyarwanda kugeza aho bamwe babizira babizi, bemera guhara ubuzima bwabo aho kwivangura.
Babereye Abanyarwanda muri rusange n’urubyiruko by’umwihariko, urugero rw’urukundo rwo kurwanya amacakubiri no kwitangira uburenganzira bwa muntu.
5. Abahawe impeta cyangwa imidari y’ishimwe
Ku munsi Mukuru w’Intwari z’Igihugu, hibukwa kandi hakazirikanwa abandi bantu b’ingirakamaro bahawe n’ubuyobozi bw’Igihugu impeta n’imidari y’ishimwe.
Impeta y’ishimwe ni ikimenyetso gitangwa n’ubuyobozi bw’igihugu, igenerwa ingabo z’igihugu, abapolisi n’abandi bagize uruhare mu bikorwa by’ingirakamaro, kandi bihebuje bijyanye no kurengera umutekano w’iguhugu n’uw’Abanyarwanda.
Umudari w’ishimwe ni ikimenyetso gitangwa n’ubuyobozi bw’igihugu, gihabwa abagaragaje ibikorwa by’ingirakamaro kandi bihebuje.
Iyo midari n’impeta na byo bitangwa hashingiwe k’ubwitange umuntu, ku kamaro umuntu yagize no ku rugero yatanze.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
“Twiganye kaminuza, twasangiye akabisi n’agahiye, ababyeyi be bitambitse mu rukundo rwacu batuma ntamurongora bamwohereza kwiga mu mahanga. Nyuma y’igihe kirekire tutabona twaje kongera kubonana narashatse na we yararongowe [….]twahuje urugwiro tubyarana umwana waje kuvuka asa nanjye nezaneza. Ibyo nakoze byambyariye amazi nk’ibisusa kuko ubu urugo rwanjye rugeze aharindimuka.”
Nk’uko akomeza abivuga ngo amaze imyaka itanu ashakanye n’umugore babyaranye abana batatu, ariko mbere ye hari undi mukobwa bakundanye igihe kirekire, ndetse ngo bari bariyemeje kuzabana akaramata iyo bitazamo kidobya.
Yagize ati “Umukobwa iwabo bamwohereje kwiga mu mahanga, bagamije kuntandukanya na we. Muri ako gahinda kose nari mfite ko gutandukanywa n’umukunzi wanjye, hari undi mukobwa wambaye hafi anyitaho anyereka urukundo ruzira uburyarya kugeza ubwo namusabye ko yambera umugore, ubu tumaze kubyarana abana batatu.
Nyuma y’imyaka itanu wa mukobwa bahoze bakundana yaje kuva mu mahanga agaruka mu Rwanda gusura abo mu muryango we.
“Ninjye washatse mbere ye kuko nabonaga tutazabana, ndetse ni we wampaye uburenganzira bwo gushaka kuko yangaga kubabaza ababyeyi be batashakaga ko mbabera umukwe. Yaje mu Rwanda yarashatse undi mugabo babyaranye umwana umwe. Umunsi wa mbere tubonana twahise dukora imibonano mpuzabitsina yahise ivamo umwana w’umuhungu dusa nk’intobo.”
Uyu mugabo avuga ko uyu mwana yabaye umurunga ukomeye hagati yabo bombi, ndetse yongera n’urukundo bari bafitanye.
Ati “Inshuro nyinshi ndamuhamagara cyangwa nkamwandikira mubaza amakuru y’umwana, umugore wanjye yaje kubimenya none yambwiye ko tugomba gutandukana. Numva mfite ipfunwe z’ibyo nakoze ndifuza ko umuntu wese uzasoma ubu buhamya yangira inama kuko sinifuza ko abana banjye naba ukubiri nabo kandi rwose n’umugore wanjye ndamukunda.”
Uyu mugabo avuga ko akunda umugore bashakanye byemewe n’amategeko, ariko kandi ngo n’uyu bahoze bakundana aramukunda dore yanamubyariye umwana, akaba asaba ko yagirwa inama.


text:
ven.
04
mars
2011
ISOMO RYA MBERE
Igitabo cya Tobi (Tobi 12, 1.5-15.20)
1Muri iyo minsi, ibirori by’ubukwe birangiye, Tobiti ahamagara umuhungu we Tobi, aramubwira ati «Mwana wanjye, reba uko wahemba uriya mugabo waguherekeje, kandi ugire n’ icyo umurengerezaho.» 5Tobi ni ko guhamagara Rafayeli, maze aramubwira ati «Akira igice cya kabiri cy’ibyo twazanye twembi, bibe igihembo cyawe, maze utahe amahoro.»
6Nuko Rafayeli arabahamagara bombi, abajyana ahiherereye maze arababwira ati « Nimusingize Imana, muyamamarize imbere y’icyitwa ikinyabuzima cyose kubera ibyo yabakoreye; mushimagize izina ryayo, muriririmbe. Ibikorwa byayo mujye mubimenyesha abantu bose; mubibabwirane icyubahiro kandi ntimugahweme kuyishimagiza. 7Koko rero, ibanga ry’umwami ni ryo rikwiye kuzigamwa, naho ibikorwa by’Imana byo bikwiye kwamamazwa, bikaratanwa icyubahiro. Nimwihatire gukora ibyiza, bityo ikibi ntikizabarangweho. 8Koko kandi gusenga ukanasiba, hamwe no gutanga imfashanyo kandi ukanakurikiza ubutabera, blruta gutunga byinshi ariko ukarenganya. Naho warunda zahabu zingana zite, gutanga imfashanyo biraziruta kure. 9Imfashanyo igobotora umuntu mu rupfu, ikamukiza icyitwa icyaha cyose, kandi n’abayitanga bagapfa bisaziye; 10naho abakora icyaha kandi bakarenganya, baba biyanga.
11«Ubu ngubu ngiye kubabwira ukuri kose nta cyo mbahishe. Nari maze kubabwira nti ‘Ni ngombwa kuzigama ibanga ry’ umwami, ariko ibikorwa by’Imana byo bikwiye kwamamazwa ku mugaragaro!’ 12Igihe wowe na Sara mwasengaga rero, ibyo mwasabaga ni jyewe wabishyikirije Imana aho iri mu ikuzo ryayo, ndetse n’igihe wahambaga abapfu. 13Ikindi kandi, igihe wahagurukaga udatindiganyije, ukagenda ibiryo byawe utanabikozemo, ukajya guhamba wa mupfu, ni bwo nakoherejweho kugira ngo nze nkugerageze. 14None ngaha Imana yarongeye iranyohereza kugira ngo nze mbakize, wowe na Sara umukazana wawe. 15Jyewe rero ndi Rafayeli, umwe muri ba bamalayika barindwi bahora imbere ya Nyagasani, bakamwegera aho ari mu ikuzo rye. 20None rero, nimusingirize Nyagasani kuri iyi si, mushimagize Imana. Dore jyewe nsubiye ku Uwanyohereje; namwe muzandike ibyababayeho byose.»
INDIRIMBO (Tobi 13, 2a.cde, 7, 4c.8ab, 8cde)
Inyik/ Nihasingizwe Imana ihoraho iteka!
Nihasingizwe Imana ihoraho iteka!
Ni yo ihana kandi ikababarira,
ijyana ikuzimu kandi ikazanzamura,
nta n’umwe wakwigobotora ikiganza cyayo.
Ubu namwe nimuzirikane ibyo yabakoreye,
Maze murangurure amajwi muhimbaze Nyagasani uzira kubera,
Mukuze Umwami w’ibihe byase.
Koko ni Nyagasani Imana yacu, akaba n’umubyeyi wacu ubuziraherezo.
Jyewe ndamuhimbariza mu gihugu najyanywemo bunyago,
imbaraga ze n’ubuhangange bwe nkabiratira igihugu cy’abanyabyaha.
Banyabyaha, nimwisubireho mukurikirane ubutabera;
ni nde wahamya ko atazabagarukira, akabagirira impuhwe?
IBANGONDIRIMBO IBANZIRIZA IVANJILI (Mt 5,3)
Alleluya Alleluya.
Hahirwa abakene ku mutima,
kuko Ingoma y’ijuru ari iyabo.
Alleluya.
IVANJILI
+ Mariko: (Mk 12, 38-44)
Muri icyo gihe, 38mu nyigisho ze Yezu akavuga ati «Murajye mwirinda abigishamategeko bakunda gutembera bambaye amakanzu maremare, no kuramukirizwa mu materaniro. 39Bakunda kandi guhabwa intebe z’icyubahiro mu masengero, n’imyanya y’imbere aho batumiwe. 40Icyabo ni ukurya ingo z’abapfakazi, maze bakiha kuvuga amasengesho y’urudaca. Abo bazacirwa urubanza rukaze kurusha abandi.» 41Yezu yari yicaye mu Ngoro y’Imana, ahateganye n’ububiko bashyiragamo amaturo, yitegereza uko rubanda batura. Abakungu benshi bashyiragamo byinshi. 42Maze haza umupfakazi w’umukene, ashyiramo uduceri tubiri. 43Yezu ahamagara abigishwa be, arababwira ati «Ndababwira ukuri: Uriya mupfakazi w’umukene yarushije abandi bose gutura. 44Kuko bariya bose bashyizemo ku by’ikirenga, naho we yashyizemo ibyari bimutunze byose.»


text:
Naho umutini utatoha ntakabuza ko nezererwa mu Mana y’agakiza kanjye!
“N’aho umutini utatoha n’inzabibu ntizere imbuto, bagahingira ubusa imyerayo, n’imirima ntiyere imyaka, n’intama zigashira mu rugo, n’amashyo akabura mu biraro, nta kabuza ko nishimana Uwiteka, nkanezererwa mu Mana y’agakiza kanjye” Habakuki 3:17
“ Though the fig tree does not bud and there are no grapes on the vines, though the olive crop fails and the fields produce no food, though there are no sheep in the pen and no cattle in the stalls, yet I will rejoice in the Lord, I will be joyful in God my Savior” Habakkuk 3:17
Mbega amagambo akomeye. Nuko ari ay’Imana naho ubundi sinakabaye nandika iyi nyigisho, kuko ndi mu bambere batsindwa nayo.
Sa nkutekereza uyu muntu ibintu byose byahagaze, ku kazi bamwirukanye, yapfushije ibintu n’abantu ariko akaba agikomeje inzira yo kwizera no kunezererwa mu Mana y’agakiza ke! Imana iha intege abarambiwe ijye idushoboza.
Nagiye mbona abantu benshi barekeshwa Imana nuko ibintu bitagenze neza nk’uko babitekerezaga, hari uwaretse iby’Imana ngo kuko yatsinzwe ikizamini kirangiza umwaka w’amashuri yisumbuye, nanjye nti “ubwo wenda ntiyari anabihagazemo neza”, nagiye mbona abapfusha, bakayituka ndetse bakayivaho burundu, ariko Habakuki we yiyemeza ikintu gikomeye cy’uko naho byose bitagenda neza , azihangana akayigumaho.
Umwanditsi wa Zaburi 42:1-6 nawe ngo yahuye n’ingorane zikomeye akajya ngo arira amanywa na nijoro, ibibazo bye bigera hanze abantu bose barabimenya, bakajya bamubaza ngo ariko ubundi “ Imana yawe ibahe!” . Cyari igihe kitamworoheye ,ariko akajya abaza umutima we ati
“Mutima wanjye ni iki gitumye wiheba? Ni iki gitumye umpagararamo? Ujye utegereza Imana, kuko nzongera kuyishimira agakiza kayo”
Naho byaba bikomeye, jya wikomeza ku Mana , hanze y’Imana ni habi. Yobu niwe wavuze ngo naho yamwica, yapfa akiyizera. Ibihe byiza.


text:
Intambwe 4 zo kunesha ibihanda biri imbere yawe! – Joyce Meyer
Wigeze utangira umushinga ntiwabasha kuwurangiza? Cyangwa se waba warahagaritse inzozi waze kubera ibindi bintu byitambitse mu nzira? Ntekereza yuko ibi byatugezeho twese mu buryo bumwe cyangwa ubundi. Ukuri ni uko rimwe na rimwe gutangira biba byoroshye. Nyamara hamwe no gufashwa n’Imana, tubasha kurangiza imishinga twatangiye kuko Bibiliya ivuga ngo "Ku Mana byose birashoboka" (Matayo 19:26 BY).
Ndizera ko hari ibyo twifuza gukora, kandi akenshi icyo twifuza gukora ni icyo Imana yadushyize ku mutima. Urugero, mfite inyota yo kwigisha abantu ijambo ry’Imana. mfite inyota nyinshi, ku buryo nabyimariyemo mu myaka 38 ishize kandi nkomeje kubikora. Ibyo ni ukubera ko Imana yavuganye nanjye, igashyira icyo cyifuzo ku mutima wanjye. Iyo nza guhitamo gukora ikindi gitandukanye n’icyo, byashoboka ko nari kumara imyaka nshigaje mu mubabaro kandi ntanyuzwe mu buzima.
Uko ni ko bigenda iyo dufite inyota yo gukora ikintu, nyamara ntitugire icyo tugikoraho. Ariko inkuru nziza ni uko n’iyo dutekereje ko twatinze gutangira gukora icyo kintu, ku Mana haba hakiri kare. Kandi Imana izaduha ibyo dukennye, cyane cyane mu gihe twugarijwe n’abanzi.
Ni ingenzi gusobanukirwa ko iyo duteye intambwe ngo dukore ibyo Imana yaduteguriye gukora, tuba tugomba kwitegura guhagarara mu mwanya wacu iyo ibiturwanya biduhagurukiye. Intumwa Pawulo yaravuze iti "Kuko nugururiwe irembo rinini rijya mu mirimo ikomeye kandi abandwanya bakaba benshi" (1 Kor. 16:9 BY).
Kunesha Ibikurwanya
Ibi bikurwanya ni ibinyembaraga, kandi birimo ibinini n’ibito. Rimwe na rimwe biza binyuze mu bitekerezo, cyangwa bikanyura mu ncuti yawe. Abantu baransetse ubwo nababwiraga ibyo numva Imana impamagarira gukora.
Ikintu gikomeye ni uko umwanzi agerageza kuduca intege, kuko aba azi yuko niducika intege ndetse tugakuka umutima turaka kumva Imana. ibyo twumva gusa ni umubabaro n’ibitekerezo, tukumva tubihiwe n’abantu bose. Ariko niba ushaka gusohoza umuhamagaro w’Imana mu buzima bwawe, ugomba kwiga uko wahangana n’ibikurwanya ukabinesha!
1 Samweli 17 hatwereka uko twanesha ibitutwanya mu buzima bwacu. Ingabo z’Abisirayeli zose zari mu kibaya, igihanda cyitwa Goliyati kirabakangisha. Nta muntu n’umwe washakaga kurwanya Goliyati, ariko umusore witwaga Dawidi agambirira kwica icyo gihanda. Umwami Sawuli yumvise ibyo Dawidi ashaka gukora, yamubwiye ko ari igitekerezo cy’ubupfu kuko yari akiri muto. Dawidi yishe icyo gihanda, kandi iki Dawidi yakoze cyatwigisha byinshi ku bijyanye no kunesha ibiturwanya.
# 1 Ima Amatwi Abaguca Intege
Ikintu cya mbere ugomba gukora ni ukwima amatwi abaguca intege, no kutizera kw’abandi. 1 Samweli 17:32-33 (BY) haranditswe ngo "Dawidi abwira Sawuli ati ’Ntihagire ukurwa umutima na we, umugaragu wawe ngiye kurwana n’uwo Mufilisitiya.’ Sawuli asubiza Dawidi ati ’Ntiwashobora gutera uwo Mufilisitiya ngo umurwanye, kuko ukiri umusore w’umugenda, kandi we ni umugabo wamenyereye kurwana uhereye mu busore bwe.’" Dawidi yasubije Umwami Sawuli ibyo Imana ibasha gukora byose.
#2 Ibuka Ibyo Wanesheje
Ikintu cya kabiri ugomba gukora niba ushaka kunesha ibihanda biri imbere yawe, ni ukwibuka ibindi wagiye unesha hamwe n’Imana. Niba ugeze mu gihe gikomeye, ibuka ibyo Imana yakunyujijemo ikagukiza. Wireba kure ujya, ahubwo reba kure wavuye.
#3 Atura Amagambo y’Ubutsinzi
Ntibishoboka kandi kuvuga Ijambo ry’Imana utavuze amagambo y’ubutsinzi. 1 Samweli 17:46-47, Dawidi abwira Goliyati uburyo agiye kumunesha. aramubwira ati "Uyu munsi Uwiteka arakungabiza, nkwice nguce igihanga, kandi ndagaburira ibisiga byo mu kirere n’inyamaswa z’inkazi zo mu ishyamba intumbi z’ingabo z’Abafilisitiya, kugira ngo abo mu isi yose bamenye ko muri Isirayeli harimo Imana, kandi ngo iri teraniro ryose rimenye ko Uwiteka adakirisha inkota cyangwa icumu, kuko intambara ari iy’Uwiteka kandi ari we uzabatugabiza."
Nkunda uburyo Dawidi yamenye icyo ari bukore. Yarirutse ajya ku murongo w’urugamba, yiringira Imana kandi yatura n’ijwi rirenga ibigiye kuba ku gihanda. Urabona iyo dushyize ubushizi bwacu bw’amanga mu Mana, tubasha ibiturwanya byose. Ushobora kwatura Ijambo ry’Imana, ukavuga uti "Nzi uwo ndi we, kandi nzi ko Imana ari Imana yanjye. Ndi umwana w’Imana Ihoraho. Nta kibasha kunesha. Iri ni isezerano ry’Imana, kandi nzikomeza kuri ryo. Sinzacogora!"
#4 Ubaha Imana
Ikirenze byose, Dawidi yari yiringiye Imana yonyine kandi ni yo yahaga icyubahiro cyose. Ibyo yagomba gukora nta cyo byari bimubwiye, kuko yari azi icyo Imana iri bukore. Ntidukwiriye kwirebaho, dukwiriye kureba ku Mana kandi tukamenya ko hamwe na yo byose bishoboka.
Ntugomba kuneshwa n’ibinyoma bya Satani, kandi ntugomba gusubira inyuma. Ubasha kunesha ibihanda biri imbere yawe, ukabona intsinzi yuzuye. Imana ntishaka ko ucogora, ahubwo irashaka ko uhaguruka. Hamwe no gufashwa na yo n’ubutwari bwawe, ubasha gusoza ibyo watangiye!
Joyce MEYER


text:
Abasaga 50 bakiriye Yesu mu giterane cyo kwegurira Imana urusengero rwa Assemblies of God reconciliation mission church (RMC).
Nk’uko byari biteguwe tariki ya 30 Werurwe 2014 Itorero rya Assemblies of God Reconciliation mission church ( RM C) rya Remera ryakoze umuhango bise uwo kwegurira Imana urusengero rwabo, abasaga 50 bakira Yesu barakizwa abandi nabo barahembuka.
Uyu muhango wo kwegurira Imana uru rusengero ruherereye mu karere ka Ngoma, mu ntara y’uburasirazuba, wabanjirijwe n’ibiterane byamaze iminsi ibiri, guhera kuwa gatanu tariki ya 28-29/03/2014, harimo Igiterane cy’abana basagaga 400 ndetse n’abakuru, byose bikaba byari byitabiriwe n’abakozi b’Imana batandukanye barimo Musenyeri MUVUNYI Louis wo mu itorero rya Anglican Diocese ya Kigali, PASTOR Terry Bates wo mu itorero rya Faith Church ryo muri OKLAHOMA city, ho muri Leta z’unze ubumwe za Amerika na Missionary Garry Shirley wigishije abana n’abandi batandukanye. Hari kandi abaririmbyi nka Rebecca, Group new life, Furaha ndetse n’ Amakorari yo mu itorero rya Assemblies of God Remera, Kayonza ndetse na Kabarondo.
Pasitori Terry Bates wigishije ijambo ry’Imana, yavuzeko kwegurira Imana urusengero rwubatswe ari byiza, ariko kugirango icyubahiro cy’Imana no gukora kwayo kugaragare mu rusengero, byaterwa n’uko imitima y’abantu ariyo yabanza ikegurirwa Imana, naho Pasitori Karekezi Manzi umushumba w’uru rusengero mu butumwabwe, ngo asanga itorero ryagize umugisha rikabona ababyeyi bariba hafi, ashimira byimazeyo itorero Faith Church ryo muri OKLAHOMA city ryabafashije kubaka uryo rusengero, hamwe n’itorero rwa Assemblies of God ku rwego ry’igihugu, yongeraho kandi ko muri kamere y’umubyeyi atareka umwana ngo yibesheho atarageza igihe, bityo akaba yizeye ko bazakomeza kubaba hafi.
Manzi akomeza avuga ko itorero rigiye gukomeza ibikorwa byivuga butumwa, hamwe n’ibikorwa birishyigikira, nko gufasha abaturanyi bo mu mudugudu uru rusengero rwubatsemo mu buryo bwo kubigisha kwihaza mu mirire, no kwigisha cyane cyane urubyiruko imyuga yo kwiteza imbere. Itorero ayoboye ngo rikaba rinafite gahunda yo kubakira abana amashuri ndetse no kubaka ikigo cy’amahugurwa atandukanye ahoraho mu minsi iri imbere, ibi biterane bikaba byaritabiriwe n’abasaga 1000, bikaba birasize abasaga 50 Bakiriye Yesu barakizwa, ubu itorero rikaba ryatangiye kubakurikiranira hafi ngo bigishwe inyigisho z’ibanze zigendanye n’imyizerere ya gikirisitu.
By Ernest RUTAGUNGIRA